Europos bendrijos ir Ganos Respublikos Savanoriškas Partnerystės Susitarimas dėl miškų teisės aktų vykdymo, miškų valdymo ir prekybos į bendriją importuojamais medienos produktais



Oficialusis leidinys L 070 , 19/03/2010 p. 0003 - 0075



Europos bendrijos ir Ganos Respublikos Savanoriškas Partnerystės Susitarimas dėl miškų teisės aktų vykdymo, miškų valdymo ir prekybos į bendriją importuojamais medienos produktais EUROPOS BENDRIJA, toliau – Bendrija, ir GANOS RESPUBLIKA, toliau – Gana, toliau kartu – Šalys, ATSIŽVELGDAMOS į glaudų Bendrijos ir Ganos bendradarbiavimą, ypač pagal 2000 m. birželio 23 d. Kotonu (Beninas) pasirašytą Afrikos, Karibų jūros ir Ramiojo vandenyno valstybių grupės ir Europos bendrijos bei jos valstybių narių partnerystės susitarimą (toliau – Kotonu susitarimas) [1]; PAŽYMĖDAMOS, kad Komisijos komunikatas Tarybai ir Europos Parlamentui dėl ES veiksmų plano, skirto miškų teisės aktams vykdyti, miškams valdyti ir prekiauti mediena (FLEGT), yra pirmasis žingsnis sprendžiant neatidėliotiną neteisėto miškų kirtimo ir su juo susijusios prekybos problemą; ATSIŽVELGDAMOS į 1992 m. Teisiškai neįpareigojantį autoritetingą pareiškimą dėl pasaulinio konsensuso principų, susijusių su visų rūšių miškų valdymu, apsauga ir tvariu vystymusi, ir į neseniai Jungtinių Tautų Generalinės asamblėjos priimtą teisiškai neįpareigojančią priemonę, susijusią su visų rūšių miškais [2]; SUVOKDAMOS 1992 m. Rio de Žaneiro deklaracijos principų reikšmingumą siekiant užtikrinti tvarų miškų valdymą, ypač 10 principo dėl visuomenės informuotumo ir dalyvavimo sprendžiant aplinkosaugos problemas ir 22 principo dėl labai svarbaus vietos žmonių ir bendruomenių vaidmens valdant ir kuriant aplinką, svarbą; ATSIŽVELGDAMOS į 1994 m. Ganos miškų ir gyvūnijos bei augmenijos politiką, kurios tikslas – tautos miškų ir gyvūnijos bei augmenijos išteklių išsaugojimas ir tvari plėtra, siekiant išsaugoti aplinkos kokybę ir nuolatinę optimalią naudą visoms visuomenės grupėms [3]; PRISIMINDAMOS 2003 m. spalio 16 d. Jaundės konvencijoje ministrų priimtą deklaraciją dėl miškų teisės aktų vykdymo, valdymo ir prekybos; ATSIŽVELGDAMOS į Nykstančių laukinės faunos ir floros rūšių tarptautinės prekybos konvenciją (CITES), ypač į reikalavimą, kad eksporto leidimus į I, II ar III priedėlius įtrauktų rūšių egzemplioriams CITES konvencijos šalys išduotų tik tam tikromis sąlygomis, įskaitant ir tai, kad tokie egzemplioriai nebūtų įsigyti pažeidžiant tos valstybės faunos ir floros apsaugos teisės aktų; PASIRYŽUSIOS, kad Šalys turi siekti kiek įmanoma sumažinti neigiamą poveikį vietos bendruomenėms ir neturtingiesiems, kuris gali būti tiesioginė šio Susitarimo įgyvendinimo pasekmė; ATSIŽVELGDAMOS į reikšmę, kurią Šalys teikia tarptautiniu mastu sutartiems vystymosi tikslams ir Jungtinių Tautų Tūkstantmečio vystymosi tikslams; ATSIŽVELGDAMOS į Šalių teikiamą svarbą daugiašalių prekybos sistemų reguliavimo principams ir taisyklėms, ypač 1994 m. GATT ir kituose daugiašaliuose susitarimuose, kuriais įkuriama Pasaulio prekybos organizacija (PPO), nustatytoms teisėms ir pareigoms ir į būtinybę taikyti juos skaidriai bei nediskriminuojant; ATSIŽVELGDAMOS į Tarybos reglamentą (EB) Nr. 2173/2005 dėl FLEGT licencijavimo schemos medienos importui į Europos bendriją Sukūrimo [4]; PRIPAŽINDAMOS, kad Ganos teisėtumo užtikrinimo sistema yra skirta užtikrinti visos eksportuojamos medienos teisėtumą, SUSITARĖ: 1 straipsnis Tikslas Šio Susitarimo tikslas, atitinkantis Šalių bendrą įsipareigojimą, susijusį su darniu visų rūšių miškų valdymu, yra sukurti teisinį pagrindą, kuris užtikrintų, kad visi iš Ganos į Bendriją importuojami medienos produktai, kuriems taikomas šis Susitarimas, būtų teisėtai pagaminti, ir taip paskatinti prekybą medienos produktais. Be to, šis Susitarimas yra pagrindas Šalių dialogui ir bendradarbiavimui, kuris padės ir paskatins visiškai įgyvendinti šį Susitarimą, pagerins miškų teisės aktų vykdymą ir miškų valdymą. 2 straipsnis Apibrėžtys Šiame Susitarime vartojamų terminų apibrėžtys: a) "importas į Bendriją" – medienos produktų išleidimas į laisvą apyvartą Bendrijoje, kaip apibrėžta 1992 m. spalio 12 d. Reglamento (EEB) Nr. 2913/1992, nustatančio Bendrijos muitinės kodeksą [5], 79 straipsnyje; šie produktai negali būti laikomi "nekomercinio pobūdžio prekėmis", kaip apibrėžta 1993 m. liepos 2 d. Komisijos reglamento (EEB) 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatose [6], 1 straipsnio 6 punkte; b) "eksportas" – medienos produktų fizinis išvežimas arba paėmimas iš kurios nors geografinės Ganos teritorijos dalies; c) "medienos produktai" – I priede išvardyti produktai; d) "SS kodas" – šešių skaitmenų kodas pagal suderintą prekių aprašymo ir kodavimo sistemą, nustatytą Pasaulio muitinių organizacijos Tarptautinės suderintos prekių aprašymo ir kodavimo sistemos konvencijoje; e) "FLEGT licencija" – teisėtai pagamintų produktų siuntų licencija. FLEGT licencija gali būti spausdintinė arba elektroninė; f) "licenciją išduodanti institucija" – institucija, kurią Gana paskyrė išduoti ir tikrinti FLEGT licencijas; g) "kompetentingos institucijos" – institucijos, kurias ES valstybės narės paskyrė priimti, pripažinti ir tikrinti FLEGT licencijas; h) "siunta" – medienos produktų, kuriems išduota FLEGT licencija, kiekis, siuntėjo arba ekspeditoriaus siunčiamas iš Ganos ir Bendrijos muitinės įstaigoje pateikiamas išleisti į laisvą apyvartą; i) "teisėtai pagaminta mediena" – medienos produktai, pagaminti iš iškirstos arba importuotos medienos laikantis II priede nurodytų teisės aktų nuostatų. FLEGT LICENCIJAVIMO SCHEMA 3 straipsnis FLEGT licencijavimo schema 1. Šio Susitarimo šalyse įtvirtinama "Miškų teisės aktų vykdymo, miškų valdymo ir prekybos licencijavimo schema" (toliau – FLEGT licencijavimo schema). Joje nustatomos procedūros ir reikalavimai, kuriais siekiama patikrinti ir patvirtinti, taikant FLEGT licencijas, kad į Bendriją siunčiami medienos produktai pagaminti teisėtai. Laikydamasi 2005 m. gruodžio 20 d. Tarybos reglamento (EB) Nr. 2173/2005 Bendrija priima tik tas iš Ganos į Bendriją importuojamas siuntas, kurioms išduotos FLEGT licencijos. 2. FLEGT licencijavimo schema taikoma į I priedo A dalyje išvardytiems medienos produktams. I priedo B dalyje nurodytų medienos produktų negalima eksportuoti iš Ganos. 3. Šalys susitaria imtis visų būtinų priemonių FLEGT licencijavimo schemai įgyvendinti, laikydamosi šio Susitarimo 12 straipsnio nuostatų. 4 straipsnis Licencijas išduodanti institucija 1. Gana paskiria licencijas išduodančią instituciją. Gana perduoda Europos Komisijai licenciją išduodančios institucijos kontaktinius duomenis. Šią informaciją abi Šalys paskelbia visuomenei. 2. Licencijas išduodanti institucija patikrins, ar medienos produktai pagaminti teisėtai, laikantis II priede nurodytų teisės aktų. FLEGT licencijas ji išduos toms į Bendriją eksportuojamoms siuntoms, kurias sudarys teisėtai pagaminti medienos produktai. 3. Licenciją išduodanti institucija neišduos FLEGT licencijų medienos produktams, sudarytiems arba susidedantiems iš medienos produktų, kurie iš trečiosios šalies į Ganą buvo importuoti pavidalu, kuriuo draudžia eksportuoti tos trečiosios šalies įstatymai, arba jei yra įrodymų, kad tie medienos produktai buvo pagaminti pažeidžiant šalies, kurioje medžiai buvo nukirsti, įstatymus. 4. Licencijas išduodanti institucija laikysis FLEGT licencijų išdavimo tvarkos ir paskelbs ją viešai. Be to, licencijas išduodanti institucija saugos įrašus apie visas siuntas, kurioms išduotos FLEGT licencijos, ir, laikydamasi su duomenų apsauga susijusių nacionalinių teisės aktų, pateiks šiuos įrašus nepriklausomiems stebėtojams, kartu neatskleisdama privačios eksportuotojų informacijos. 5 straipsnis ES kompetentingos institucijos 1. Europos Komisija perduoda Ganai ES valstybių narių kompetentingų institucijų kontaktinius duomenis. 2. Kompetentingos institucijos, prieš išleisdamos siuntas į laisvą apyvartą Bendrijoje, patikrina, ar visos siuntos turi galiojančias FLEGT licencijas. Jei dėl FLEGT licencijos galiojimo kyla abejonių, siuntos išleidimas į laisvą apyvartą gali būti sustabdytas, o siunta sulaikyta. Siuntų, kurioms išduotos FLEGT licencijos, išleidimą į laisvą apyvartą Bendrijoje reguliuojančios procedūros aprašytos III priede. 3. Kompetentingos institucijos draudžia išleisti į laisvą apyvartą I priedo B dalyje išvardytus produktus. 4. Kompetentingos institucijos registruoja ir kasmet viešai skelbia informaciją apie gautas FLEGT licencijas. 5. Laikydamosi duomenų apsaugai skirtų nacionalinių teisės aktų kompetentingos institucijos leidžia naudotis atitinkamais dokumentais ir duomenimis asmenims ar organizacijoms, kuriuos Gana paskyrė nepriklausomais stebėtojais. 6. Bendrijos kompetentingos institucijos netaikys 5 straipsnio 2 dalyje aprašytų veiksmų medienos produktų siuntoms, kurias sudaro Nykstančių laukinės faunos ir floros rūšių tarptautinės prekybos konvencijos (CITES) priedėliuose išvardytos rūšys, nes joms taikomos 1996 m. gruodžio 9 d. Tarybos reglamento (EB) Nr. 338/97 dėl laukinės faunos ir floros rūšių apsaugos kontroliuojant jų prekybą [7] nuostatos dėl tikrinimo. FLEGT licencijų sistema vis dėlto užtikrins teisėtą šių produktų kirtimą. 6 straipsnis FLEGT licencijos 1. Licenciją išduodančios institucijos išduodamos FLEGT licencijos yra priemonė patvirtinti, kad medienos produktai pagaminti teisėtai. 2. FLEGT licencija rengiama ir pildoma anglų kalba. 3. Šalys bendru susitarimu nustato elektronines FLEGT licencijų išdavimo, perdavimo ir gavimo sistemas. 4. FLEGT licencijų išdavimo tvarka ir techninės specifikacijos nurodytos IV priede. 7 straipsnis Teisėtai pagamintos medienos apibrėžtis Teisėtai pagamintos medienos apibrėžtis pateikta šio Susitarimo II priede. Šioje apibrėžtyje nurodyti Ganos nacionaliniai ir regioniniai teisės aktai, kurių būtina laikytis, kad medienos produktams būtų išduotos FLEGT licencijos. Be to, jame aprašyti dokumentai, kuriuose pateikti atitiktį minėtiems teisės aktams įrodantys kriterijai ir rodikliai. 8 straipsnis Teisėtai pagamintos medienos tikrinimas 1. Gana diegia sistemą arba sistemas, skirtas patikrinti, ar siunčiami medienos produktai pagaminti teisėtai, kad į Bendriją būtų eksportuojamos tik patvirtintos siuntos. Ši tikrinimo sistema turėtų apimti atitikties patikras, siekiant užtikrinti, kad eksportui į Bendriją skirti medienos produktai pagaminti teisėtai ir kad FLEGT licencijos nebuvo išduotos neteisėtai pagamintos arba iš nežinomų šaltinių gautos medienos siuntoms. Į šią sistemą dar įeina procedūros, turinčios užtikrinti, kad į tiekimo grandinę nepatektų neteisėtos arba nežinomos kilmės medienos. 2. Minėta sistema, leidžianti patikrinti, ar medienos produktų siuntos paruoštos iš teisėtai pagamintų produktų, pateikta V priede. 9 straipsnis Konsultacijos dėl licencijų galiojimo 1. Jei kyla abejonių dėl kurios nors licencijos galiojimo, atitinkama kompetentinga institucija gali paprašyti, kad licenciją išduodanti institucija pateiktų daugiau informacijos, ir siekti didesnio aiškumo. Jei kompetentinga institucija per dvidešimt vieną kalendorinę dieną negauna atsakymo, ji veikia pagal galiojančius nacionalinius teisės aktus ir nepriima licencijos. Jeigu gavus daugiau informacijos ir atlikus tolesnį tyrimą paaiškėja, kad licencijoje pateikta informacija neatitinka siuntos, kompetentinga institucija veikia pagal galiojančius nacionalinius teisės aktus ir nepriima licencijos. 2. Kai konsultuojantis dėl FLEGT licencijų nuolat iškyla nesutarimų arba sunkumų, klausimas gali būti perduotas nagrinėti Jungtinei stebėjimo ir peržiūros grupei. 10 straipsnis Nepriklausomas stebėjimas 1. Gana, vykdydama VI priede išvardytas funkcijas, naudojasi nepriklausomo stebėjimo įstaigų paslaugomis ir konsultuojasi su Bendrija. 2. Nepriklausomo stebėjimo įstaiga yra subjektas, nepatekęs į interesų konfliktą dėl organizacinių ar komercinių ryšių su Bendrija arba Ganos miškų sektoriaus priežiūros institucija, jos "licencijas išduodančia institucija" visomis įstaigomis, kurias licencijas išduodanti institucija samdo medienos produkcijos teisėtumui tikrinti, arba bet kuriuo miškų sektoriaus komerciniu subjektu. 3. Nepriklausomo stebėjimo įstaiga dirba pagal dokumentais įformintą valdymo struktūrą, turi paskelbtą politiką ir taiko procedūras, atitinkančias ISO 17021 (reikalavimai atitikties vertinimo įstaigoms), ISO 19011 (rekomendacijos dėl audito procedūrų) ar panašiuose standartuose apibrėžtą tarptautiniu mastu pripažintą geriausią praktiką. 4. Dėl savo darbo gaunamus skundus nepriklausomo stebėjimo įstaiga perduoda nagrinėti Jungtinei stebėjimo ir peržiūros grupei. 5. Nepriklausomo stebėjimo įstaiga nuolat rengs išsamias ataskaitas ir jų santraukas, kaip apibrėžta VI priede. 6. Šalys lengvins nepriklausomo stebėjimo įstaigos darbą, be kita ko užtikrindamos prieigą prie informacijos abiejų Šalių teritorijoje, kad ji galėtų vykdyti savo funkcijas. Tačiau Šalys, laikydamosi savo nacionalinių teisės aktų duomenų apsaugos srityje, gali nesuteikti informacijos, kurios joms neleidžiama pranešti. 11 straipsnis Pažeidimai Šalys informuoja viena kitą, jei įtaria arba jei gauna įrodymų apie bet kokį vengimą taikyti FLEGT licencijavimo sistemą arba su ja susijusius pažeidimus, įskaitant: a) prekybos pažeidimą, kuris apima prekybos srautų iš Ganos į Bendriją nukreipimą per trečiąją šalį, kai yra pagrindo manyti, jog tai daroma norint išvengti licencijavimo; b) FLEGT licencijų išdavimą medienos produktams, kuriuos sudaro importas iš įtartinų trečiųjų šalių šaltinių; arba c) sukčiavimą įsigyjant arba naudojant FLEGT licencijas. 12 straipsnis Diena, nuo kurios pradedama taikyti FLEGT licencijavimo schema 1. Kai Šalys, jų nuomone, jau atliko būtinus paruošiamuosius darbus, kad FLEGT licencijavimo sistema pradėtų veikti, apie tai jos praneša viena kitai per Jungtinę stebėjimo ir peržiūros grupę. 2. Šalys per Jungtinę stebėjimo ir peržiūros grupę paveda atlikti nepriklausomą schemos vertinimą pagal VII priede pateiktus kriterijus. Vertinant bus nustatyta, ar teisėtumo užtikrinimas, kuriuo grindžiama FLEGT licencijavimo schema, aprašyta V priede, tinkamai atlieka savo funkcijas ir ar Bendrijoje tikrai įdiegtos FLEGT licencijų gavimo, tikrinimo ir priėmimo sistemos, kaip nustatyta 5 straipsnyje ir III priede. 3. Abi Šalys, atsižvelgdamos į Jungtinės stebėjimo ir peržiūros grupės rekomendacijas, susitaria, nuo kada FLEGT licencijavimo sistema turėtų pradėti visiškai veikti. 4. Abi Šalys apsvarsto rekomendaciją ir viena kitai raštu praneša, kad rekomendacijai pritaria. BENDROSIOS NUOSTATOS 13 straipsnis FLEGT licencijavimo schemos taikymas medienos produktams, kurie neeksportuojami į Bendriją 1. Gana, pasinaudodama, kai įmanoma, šiam Susitarimui įgyvendinti sukurtomis sistemomis, stengiasi patikrinti vidaus rinkoje parduodamos medienos ir importuojamos medienos teisėtumą. 2. Remdama šias pastangas, Bendrija prireikus ir pasitarusi su suinteresuotomis šalimis skatina naudotis sistemomis, sukurtomis šiam Susitarimui įgyvendinti. 14 straipsnis Šio Susitarimo įgyvendinimo tvarkaraštis 1. Šalys pritaria VIII priede pateiktam įgyvendinimo tvarkaraščiui. 2. Šalys, dirbdamos Jungtinėje stebėjimo ir peržiūros grupėje, įvertins įgyvendinimo pažangą pagal VIII priede nustatytą tvarkaraštį. 15 straipsnis Papildomos priemonės 1. Šalys sutaria, kad, siekiant panaikinti pagrindines neteisėto miškų kirtimo priežastis ir tai, kas jas lemia, reikalingos papildomos priemonės, sustiprinsiančios sektoriaus valdymą bei teisinę sistemą. Gana turi imtis IX ir II prieduose apibrėžtų priemonių, ypač tam, kad išspręstų didėjančios vidaus paklausos problemą ir patenkintų būtinybę pertvarkyti pramonę, kad ji išliktų konkurencinga. 2. Šalys nustatė sritis (nurodytos IX priede), kurioms reikia techninių ir finansinių išteklių, kad būtų įgyvendintas šis Susitarimas. 3. Šie ištekliai teikiami pagal Kotonu susitarime numatytas procedūras, kuriomis reguliuojama Bendrijos parama, ir procedūras, kuriomis reguliuojama dvišalė ES valstybių narių parama Ganai. 4. Šalys užtikrina, kad pagal šį Susitarimą įgyvendinami veiksmai būtų derinami su dabartinėmis ir būsimomis atitinkamų sričių vystymo programomis ir iniciatyvomis. 16 straipsnis Suinteresuotųjų šalių dalyvavimas įgyvendinant šį Susitarimą 1. Gana stengiasi skatinti, jei įmanoma, suinteresuotųjų šalių konsultacijas Susitarimo įgyvendinimo klausimu. 2. Gana, laikydamasi savo dalyvaujamojo valdymo ir miškų bei laukinės gyvūnijos ir augmenijos išteklių apsaugos principo, skatins atitinkamas strategijas, metodus ir programas, konsultuodamasi su suinteresuotosiomis šalimis, dalyvaujančiomis įgyvendinant šį Susitarimą. 3. Bendrija nuolat rengs konsultacijas su suinteresuotosiomis šalimis dėl šio Susitarimo įgyvendinimo, atsižvelgdama į savo įsipareigojimus pagal 1998 m. Orhuso konvenciją dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais. 17 straipsnis Socialinės garantijos 1. Norėdamos sumažinti galimą neigiamą Susitarimo poveikį, Šalys susitaria siekti geriau suprasti vietinių bendruomenių ir medienos pramonės darbuotojų, įskaitant užsiimančius neteisėtu miškų kirtimu, pragyvenimo šaltinius. 2. Šalys stebės šio Susitarimo poveikį toms bendruomenėms ir kitiems 1 dalyje nurodytiems subjektams, kartu imsis pagrįstų priemonių bet kokiam neigiamam poveikiui sumažinti. 18 straipsnis Rinkos ekonominės paskatos Atsižvelgdama į tarptautinius įsipareigojimus, Bendrija siekia paskatinti savo rinkos prieinamumą medienos produktams, kuriems taikomas šis Susitarimas. Šios pastangos apims: a) viešųjų ir privačiųjų pirkimų politikos, pripažįstančios pastangas užtikrinti teisėtai iškirstų miškų medienos produktų tiekimą, skatinimą; ir b) pagal FLEGT schemą licencijuotų produktų patekimo į Bendrijos rinką skatinimą. 19 straipsnis Jungtinė stebėjimo ir peržiūros grupė 1. Šalys įsteigia jungtinę grupę, padėsiančią stebėti ir peržiūrėti šį Susitarimą; ši grupė toliau šiame Susitarime vadinama Jungtine stebėjimo ir peržiūros grupe (JSPG). JSPG, dalyvaujant abiems Šalims, atlieka periodinius pavedimus. 2. Kiekviena šalis paskiria savo atstovus. JSPG sudaroma laikantis lygybės ir pariteto principų. 3. JSPG svarsto visus klausimus, susijusius su veiksmingu šio Susitarimo įgyvendinimu, naudodamas Šalių dialogo ir keitimosi informacija priemones. Visų pirma JSPG: a) rekomenduoja datą, iki kurios FLEGT licencijavimo schema turėtų pradėti visiškai veikti; b) peržiūri nepriklausomo stebėjimo įstaigos parengtas ataskaitas ir visus skundus apie FLEGT licencijavimo schemos veikimą abiejų Šalių teritorijose; c) kai reikia, stebi veiksmus, kurių imamasi sprendžiant nepriklausomo stebėjimo įvardytas problemas; d) vertina socialinį, ekonominį ir ekologinį šio Susitarimo poveikį, laikydamasi atitinkamos geros praktikos ir kriterijų, dėl kurių Šalys turi susitarti, ir sprendžia visas problemas, nustatytas atliekant vertinimą; e) sprendžia bet kurios iš Šalių iškeltus jai rūpimus klausimus ir stengiasi, kiek įmanoma, išspręsti bet kokį galintį kilti konfliktą; f) teikia atitinkamas rekomendacijas dėl būtinybės didinti gebėjimus, kad Susitarimas būtų sėkmingai įgyvendintas; g) apžvelgia viešųjų pirkimų politikos raidą; h) stebi padėtį rinkoje ir reguliariai praneša apie ją, prireikus užsako tyrimus ir, remdamasi rinkos tyrimais, pataria, kokių veiksmų reikia imtis; i) tikrina ir tvirtina metines įgyvendinimo pažangos ataskaitas; j) reguliariai skelbia suvestines ataskaitas, pagrįstas nepriklausomo stebėjimo institucijos išvadomis, kaip paaiškinta VI priede. 4. JSPG: a) posėdžiauja ne rečiau kaip kartą per metus Šalių sutartą dieną; b) kartu rengia bendrų veiksmų darbotvarkę ir sąlygas; c) nustato savo darbo tvarkos taisykles; d) posėdžiams pirmininkaujama paeiliui keičiantis Šalių atstovams arba pagal pasidalijamojo pirmininkavimo tvarką; e) prireikus steigia darbo grupes ar kitas pagalbines grupes darbo sritims, reikalaujančioms tam tikros patirties. 20 straipsnis Ataskaitos ir informacijos atskleidimas visuomenei 1. Šalys užtikrins, kad JSPG veikla būtų kuo skaidresnė ir kad įvykdytų misijų ataskaitos ir protokolai būtų rengiami kartu, išdalinamos Šalims ir paskelbiamos viešai. 2. JSPG nuolat vykdo bendras misijas, kad patikrintų, ar veiksmingai įgyvendinamas šis Susitarimas, ir, atsižvelgdama į turimą informaciją, įvertintų jo poveikį. Ji registruoja Ganos pastangas skaidrumo srityje, be kita ko, viešai skelbdama informaciją apie teisę kirsti, kirtimui skirtus plotus, kirtimo tvarkaraščius, teisės į medieną mokesčius ir su kirtimu susijusius mokėjimus bei informaciją apie susitarimus dėl socialinės atsakomybės ir pasėliams padarytos žalos atlyginimą. 3. Remdamasi iš Šalių gauta informacija, JSPG viešai paskelbia metinę ataskaitą. Toje ataskaitoje, be kita ko, turi būti nurodyta ši išsami informacija: a) medienos produktų, į Bendriją eksportuotų pagal FLEGT licencijavimo schemą, kiekis pagal SS pozicijas; b) Ganoje išduotų FLEGT licencijų skaičius; c) pažanga, padaryta siekiant šio Susitarimo tikslų ir įgyvendinant veiksmus, kurių įgyvendinimo laikas nustatytas, taip pat kiti su šio Susitarimo įgyvendinimu susiję klausimai; d) veiksmai, kuriais siekiama sutrukdyti neteisėtai pagamintų medienos produktų eksportą į ne Bendrijos rinkas arba pardavimą vietos rinkoje; e) veiksmai, kuriais siekiama sutrukdyti neteisėtai pagamintų medienos produktų importą ir išsaugoti FLEGT licencijavimo schemos vientisumą; f) medienos produktų, į Bendriją importuotų pagal FLEGT licencijavimo schemą, kiekis pagal SS pozicijas, ir ES valstybė narė, kurioje įvykdytas importas į Bendriją; g) Bendrijos gautų FLEGT licencijų skaičius; h) 9 straipsnio 1 dalyje numatytų atvejų skaičius ir apimamas medienos produktų kiekis. 21 straipsnis Pranešimas apie šio Susitarimo įgyvendinimą 1. Šalių atstovai, atsakingi už oficialius pranešimus apie šio Susitarimo įgyvendinimą: Gana: | Bendrija: | Žemės, miškų ir kasybos ministras | EB delegacijos Ganoje vadovas | 2. Šalys laiku perduoda viena kitai informaciją, būtiną įgyvendinant šį Susitarimą. 22 straipsnis Konfidenciali informacija 1. Abi Šalys susitaria išlaikyti informacijos, pagal Susitarimą gautos iš kitos Šalies, konfidencialumą, kiek to reikalauja jų teisės aktai. Nė viena Šalis neatskleidžia ir užtikrina, kad jos kompetentinga institucija visuomenei neatskleistų informacijos, kurią Šalys viena iš kitos gauna vykdydamos Susitarimą, kai tokia informacija yra prekybos paslaptis arba konfidenciali komercinė informacija. 2. Pagal 1 dalyje nurodytą sąlygą konfidencialia nelaikoma ši informacija: a) Ganos išduotų ir Bendrijos gautų FLEGT licencijų skaičius bei rūšis ir pagal šias licencijas iš Ganos eksportuotų bei Bendrijos gautų medienos produktų kiekis; b) licencijos turėtojo ir importuotojo pavadinimai (pavardės) ir adresai. 23 straipsnis Teritorijos Šis Susitarimas taikomas, pirma, teritorijai, kurioje taikoma Bendrijos steigimo sutartis toje Sutartyje nustatytomis sąlygomis, ir, antra, Ganos teritorijai. 24 straipsnis Ginčų sprendimas 1. Bet kokį su šio Susitarimo taikymu arba aiškinimu susijusį ginčą Šalys siekia išspręsti neatidėliotinomis konsultacijomis. 2. Jei per du mėnesius nuo pirminio prašymo konsultuotis pateikimo dienos ginčas nebuvo išspręstas konsultacijų būdu, abi Šalys gali perduoti ginčą nagrinėti Jungtinei stebėjimo ir peržiūros grupei, kuri siekia išspręsti ginčą. JSPG suteikiama visa svarbi informacija, reikalinga nuodugniai ištirti padėtį, kad būtų rastas priimtinas sprendimas. Tuo tikslu reikalaujama, kad JSPG išnagrinėtų visas galimybes tinkamam šio Susitarimo veikimui užtikrinti. 3. Jei JSPG nepajėgia per du mėnesius išspręsti ginčo, Šalys gali kartu prašyti trečiosios šalies geranoriškos pagalbos ar tarpininkavimo. 4. Jei 3 dalyje nurodytu būdu ginčo išspręsti neįmanoma, viena Šalis gali pranešti kitai apie tai, kad paskyrė arbitrą; tada kita Šalis per trisdešimt kalendorinių dienų nuo pirmojo arbitro paskyrimo tyri paskirti antrąjį arbitrą. Per du mėnesius nuo antrojo arbitro paskyrimo Šalys kartu paskiria trečiąjį arbitrą. 5. Arbitrų sprendimai balsų dauguma priimami per šešis mėnesius nuo trečiojo arbitro paskyrimo dienos. 6. Arbitro sprendimas Šalims privalomas ir neapskundžiamas. 7. JSPG nustato arbitrų darbo tvarką. 25 straipsnis Sustabdymas 1. Kiekviena Šalis gali sustabdyti šį Susitarimą. Apie sprendimą sustabdyti ir tokio sprendimo priežastis raštu pranešama kitai Šaliai. 2. Šio Susitarimo sąlygos nustoja galioti po trisdešimt kalendorinių dienų nuo minėto pranešimo perdavimo dienos. 3. Šis Susitarimas vėl taikomas po trisdešimt kalendorinių dienų nuo tada, kai jį sustabdžiusi Šalis kitai Šaliai praneša, kad sustabdymo priežasčių nebeliko. 26 straipsnis Pakeitimai 1. Kiekviena Šalis, norinti atlikti šio Susitarimo pakeitimus, tokį pasiūlymą pateikia prieš tris mėnesius iki Jungtinės stebėjimo ir peržiūros grupės posėdžio. JSPG išnagrinės šį pasiūlymą ir, jei bus pasiektas susitarimas, pateiks rekomendaciją. Kiekviena Šalis apsvarstys šią rekomendaciją ir, jei sutiks, pritars jai pagal savo tvarką. 2. Visi pakeitimai, kuriuos minėtu būdu patvirtins abi Šalys, įsigalios pirmąją mėnesio, einančio po dienos, kurią Šalys praneša viena kitai apie šiam tikslui būtinų procedūrų užbaigimą, dieną. 3. Jungtinė stebėjimo ir peržiūros grupė gali priimti šio Susitarimo priedų pakeitimus. 4. Pranešimas apie kiekvieną pakeitimą siunčiamas bendriems šio Susitarimo depozitarams. 27 straipsnis Trukmė ir pratęsimas Šis Susitarimas galioja dešimt metų ir pratęsiamas dar penkeriems metams, nebent, likus ne mažiau kaip vieneriems metams iki šio Susitarimo galiojimo pabaigos, viena Šalis atsisakytų jį pratęsti, apie tai raštu pranešdama kitai Šaliai. 28 straipsnis Nutraukimas Nepriklausomai nuo 27 straipsnio, kiekviena Šalis gali nutraukti šį Susitarimą apie tai pranešdama kitai Šaliai. Šis Susitarimas nustoja galioti po dvylikos mėnesių nuo tokio pranešimo. 29 straipsnis Priedai Šio Susitarimo priedai yra neatskiriama jo dalis. 30 straipsnis Autentiški tekstai Šis Susitarimas sudarytas dviem egzemplioriais bulgarų, čekų, danų, olandų, anglų, estų, suomių, prancūzų, vokiečių, graikų, vengrų, italų, latvių, lietuvių, maltiečių, lenkų, portugalų, rumunų, slovakų, slovėnų, ispanų ir švedų kalbomis. Visi tekstai yra autentiški. Neatitikimo atveju pirmenybė prieš kitų kalbų tekstus teikiama tekstui anglų kalba. 31 straipsnis Įsigaliojimas 1. Šis Susitarimas įsigalioja pirmąją mėnesio, einančio po dienos, kurią Šalys praneša viena kitai apie šiam tikslui būtinų procedūrų užbaigimą, dieną. 2. Pranešimas siunčiamas Europos Sąjungos Tarybos Generaliniam sekretoriui ir Ganos Respublikos Užsienio reikalų ministerijai, kurie yra Susitarimo depozitarai. Съставено в Брюксел на двадесети ноември две хиляди и девета година Hecho en Bruselas, el veinte de noviembre de dos mil nueve. V Bruselu dne dvacátého listopadu dva tisíce devět. Udfærdiget i Bruxelles den tyvende november to tusind og ni. Geschehen zu Brüssel am zwanzigsten November zweitausendneun. Kahe tuhande üheksanda aasta novembrikuu kahekümnendal päeval Brüsselis. 'Εγινε στις Βρυξέλλες, στις είκοσι Νοεμβρίου δύο χιλιάδες εννιά. Done at Brussels on the twentieth day of November in the year two thousand and nine. Fait à Bruxelles, le vingt novembre deux mille neuf. Fatto a Bruxelles, addì venti novembre duemilanove. Briselē, divi tūkstoši devītā gada divdesmitajā novembrī. Priimta du tūkstančiai devintų metų lapkričio dvidešimtą dieną Briuselyje. Kelt Brüsszelben, a kétezer-kilencedik év november havának huszadik napján. Magħmul fi Brussell, fl- għoxrin jum ta’ Novembru tas-sena elfejn u disgħa. Gedaan te Brussel, de twintigste november tweeduizend negen. Sporządzono w Brukseli dnia dwudziestego listopada roku dwa tysiące dziewiątego. Feito em Bruxelas, em vinte de Novembro de dois mil e nove. Încheiat la Bruxelles, la douăzeci noiembrie două mii nouă. V Bruseli dňa dvadsiateho novembra dvetisícdeväť. V Bruslju, dne dvajsetega novembra leta dva tisoč devet. Tehty Brysselissä kahdentenakymmenentenä päivänä marraskuuta vuonna kaksituhattayhdeksän. Som skedde i Bryssel den tjugonde november tjugohundranio. За Европейската общност Por la Comunidad Europea Za Evropské společenství For Det Europæiske Fællesskab Für die Europäische Gemeinschaft Euroopa Ühenduse nimel Για την Ευρωπαϊκή Κοινότητα For the European Community Pour la Communauté européenne Per la Comunità europea Eiropas Kopienas vārdā Europos bendrijos vardu Az Európai Közösség részéről Għall-Komunità Ewropea Voor de Europese Gemeenschap W imieniu Wspólnoty Europejskiej Pela Comunidade Europeia Pentru Comunitatea Europeană Za Európske spoločenstvo Za Evropsko skupnost Euroopan yhteisön puolesta För Europeiska gemenskapen +++++ TIFF +++++ За Република Гана Por la República de Ghana Za Ghanskou republiku For Republikken Ghana Für die Republik Ghana Ghana Vabariigi nimel Για τη Δημοκρατίας της Γκάνας For the Republic of Ghana Pour la République du Ghana Per la Repubblica del Ghana Ganas Republikas vārdā Ganos Respublikos vardu A Ghánai Köztársaság részéről Għar-Repubblika tal-Gana Voor de Republiek Ghana W imieniu Republiki Ghany Pela República do Gana Pentru Republica Ghana Za Ghanskú republiku Za Republiko Gano Ghanaa tasavallan puolesta För Republiken Ghanas vägnar +++++ TIFF +++++ [1] OL L 317, 2000 12 15, p. 3. [2] 2008 m. sausio 31 d. A/RES/62/98. [3] 1994 m. Ganos miškų ir gyvūnijos bei augmenijos politika. [4] OL L 347, 2005 12 30, p. 1. [5] OL L 302, 1992 10 19, p. 1. [6] OL L 253, 1993 10 11, p. 1. [7] OL L 61, 1997 3 3, p. 1. -------------------------------------------------- PRIEDŲ SĄRAŠAS I priedas | I priedo A dalies produktai, kuriems taikoma FLEGT licencijavimo schema. I priedo B dalies produktai, kuriems netaikoma FLEGT licencijavimo schema. | II priedas | Teisės aktai, į kuriuos reikia atsižvelgti nustatant medienos siuntos teisėtumą, dokumentai, naudotini kaip atitikties įrodymas, miškininkystės politika ir siekis įgyvendinti teisinę reformą. | III priedas | Bendrijos importo procedūros, įskaitant licencijų tikrinimą. | IV priedas | FLEGT licencijos specifikacijos. | V priedas | Teisėtumo užtikrinimo schema, įskaitant FLEGT licencijų išdavimą (medienos judėjimo sekimo sistema, tikrinimas, licencijavimas ir nepriklausomas stebėjimas). | VI priedas | Nepriklausomo stebėjimo sąlygos. | VII priedas | Teisėtumo užtikrinimo schemos vertinimo kriterijai. | VIII priedas | Susitarimo įgyvendinimo tvarkaraštis. | IX priedas | Savanoriškos partnerystės susitarimo (SPS) įgyvendinimo paramos priemonės. | -------------------------------------------------- I PRIEDAS I PRIEDO A DALIS MIŠKO IR MEDIENOS PRODUKTŲ, KURIEMS TAIKOMAS SAVANORIŠKOS PARTNERYSTĖS SUSITARIMAS (SPS), SUDERINTIEJI PREKIŲ KODAI SUDERINTOSIOS SISTEMOS (SS) KODAI | APRAŠAS | 440349 | Žaliavinė mediena, nuo kurios nuskusta arba nenuskusta žievė ir brazdas, arba grubiai aptašyta suformuojant kvadrato skerspjūvį (tikmedžio žaliavinė mediena). | 440610 440690 | Mediniai geležinkelio bėgių pabėgiai. | 440710 440725 440726 440727 440728 440729 440799 | Mediena, išilgai perpjauta arba perskelta, nudrožta arba be žievės, obliuota arba neobliuota, šlifuota arba nešlifuota, sujungta arba nesujungta galais. | 440810 440831 440839 440890 | Vienasluoksnės ir klijuotinės faneros lakštai (nudrožta arba nenudrožta mediena). | 440921 440929 | Mediena (įskaitant tarpusavyje nesujungtas parketlentes ir lentjuostes, skirtas parketo grindims), ištisai profiliuota (su spraudžiais, išdrožomis, įlaidais, nuožulnomis, V formos sąlaidomis, užkarpomis, išpjauta pagal šabloną, suapvalinta arba panašiai profiliuota) išilgai kurios nors briaunos, galo arba paviršiaus, obliuota arba neobliuota, šlifuota arba nešlifuota, sujungta arba nesujungta galais. | 441210 441231 441232 441239 441294 441299 | Klijuotinė fanera, faneruotosios plokštės ir panaši sluoksniuotoji mediena. | 441810 441820 441850 441860 441871 441872 441879 441900 | Statybiniai stalių ir dailidžių dirbiniai iš medienos, įskaitant akytosios medienos plokštes, sumontuotas parketo grindų plokštes, malksnas ir skalas. | 442010 | Medienos mozaikos ir medienos inkrustacijos; medinės skrynutės ir papuošalų arba stalo įrankių dėžutės ir panašūs dirbiniai iš medienos; statulėlės ir kiti dekoratyviniai dirbiniai iš medienos; mediniai baldų reikmenys, neklasifikuojami 94 skirsnyje. | 940151 940159 | Sėdimieji baldai, išskyrus klasifikuojamus 94.02 antraštinėje dalyje. | I PRIEDO B DALIS MEDIENOS, KURIOS NELEIDŽIAMA EKSPORTUOTI, SUDERINTIEJI PREKIŲ KODAI SS KODAI | APRAŠAS | 440349 | Žaliavinė mediena, nuo kurios nuskusta arba nenuskusta žievė ir brazdas, kuri grubiai aptašyta arba neaptašyta (neleidžiama eksportuoti jokių rąstų, išskyrus tikmedžio). | -------------------------------------------------- II PRIEDAS TEISĖTUMO APIBRĖŽTIS, TAIKOMA IŠDUODANT FLEGT EKSPORTO LICENCIJĄ, IR TEISINĖS REFORMOS PROCESAS 1. Preambulė Laikydamasi savanoriškos partnerystės susitarimo reikalavimo, Gana, pasikonsultavusi su suinteresuotosiomis šalimis, parengė teisinį standartą, kuriuo remiantis bus įgyvendinamas šis Susitarimas. Šis teisinis standartas susietas su teisėtumo užtikrinimo sistema, įgyvendinama naudojant teisėtumo užtikrinimo lentelę. Šiame dokumente pateikiama teisinė apibrėžtis, teisėtumo užtikrinimo lentelė, svarbių teisės aktų ir taisyklių, reglamentuojančių miškininkystės sektorių, santrauka, taip pat aprašomi procesai, kuriuos vykdydama Gana pertvarkys ir konsoliduos miškininkystės sektoriaus teisės aktus. 2. Aiškinamoji Teisinė Apibrėžtis Produktą, kurio sudėtyje yra Ganos kilmės medienos, gali būti leidžiama parduoti Ganoje arba eksportuoti iš Ganos: a) kai mediena gaunama ir kai jos nuosavybės teisės atsiranda remiantis leidimu kirsti medžius: i) jeigu mediena gauta iš nustatytų šaltinių [1] ir jeigu susijęs asmuo, asmenų grupė arba savininkai davė sutikimą naudoti tą šaltinį [2]; ii) jeigu miško kirtėjas kirsdamas mišką turėjo galiojančią miško naudojimo sutartį (MNS), kurią, atlikus nustatytą konkurso procedūrą, išdavė Žemės, miškų ir kasyklų ministras ir patvirtino Parlamentas [3]; iii) jeigu miško kirtėjas kirsdamas mišką turėjo galiojantį utilizavimo leidimą (UL), išduotą Miškininkystės komisijos [4]; arba iv) jeigu miško kirtėjas laikėsi miško darbų procedūrų ir reikalavimų, nustatytų teisės aktuose [5]; v) jeigu miško kirtėjui kertant mišką buvo pakeistos [6] jo teisės į medieną; b) kai mediena gaunama ir kai jos nuosavybės teisės atsiranda remiantis įsigijimo pažyma (ĮP): i) jeigu ĮP išduota vadovaujantis teismo nurodymu konfiskuoti medieną [7]; ii) jeigu mediena buvo palikta ir Miškininkystės komisijos parduota pagal teisės aktuose nustatytas procedūras [8]; c) jeigu mediena visuomet buvo vežama laikantis teisės aktuose nustatytų reikalavimų [9]; d) jeigu mediena buvo apdirbta laikantis teisės aktuose nustatytų reikalavimų [10]; ir e) jeigu visi prekybininkai ir (arba) eksportuotojai turi galiojančias licencijas arba leidimus prekiauti mediena [11]; f) jeigu atliekant pardavimo arba eksporto operaciją nebuvo susikaupusių valstybei mokėtinų mokesčių arba rinkliavų, nustatytų teisės aktuose [12]; ir g) jeigu tuo metu, kai buvo atliekama pardavimo arba eksporto operacija, miško kirtėjas laikėsi visų įsipareigojimų pagal socialinės atsakomybės susitarimus [13]. 3. Teisėtumo užtikrinimo lentelė Nustatant, ar Ganos kilmės mediena atitinka pirmiau pateiktoje "teisėtos medienos" apibrėžtyje nustatytus reikalavimus, taikomi 1 lentelėje nustatyti principai ir kriterijai. 1 lentelė. Teisinių reikalavimų atitikties principai ir kriterijai 1 PRINCIPAS | Medienos šaltinis: mediena gauta iš nustatytų šaltinių ir susijęs asmuo, asmenų grupė arba savininkai davė rašytinį sutikimą tam tikroje žemės valdoje suteikti teises į medieną. | 1.1 KRITERIJUS | Sudarant miško naudojimo sutartis (MNS), susijusias su rezervatiniais miškais, į rengiamą miško valdymo planą įtraukiamas strateginis planas; Nustatomos MNS teritorijų ribos; Atliekama prieškirtiminė inventorizacija (rezervatinio miško, nerezervatinio miško, želdinių); Susijęs asmuo, asmenų grupė arba savininkai duoda rašytinį sutikimą. | Susijusių teisės aktų ir (arba) taisyklių taikymo gairės | TP Nr. 1649 1 DALIS: teisių į medieną suteikimo tvarka; 1 skyrius – Žemės valdų, kuriose gali būti suteiktos teisės į medieną, nustatymas; PV A skyrius – Strateginis planavimas (rezervatiniai miškai); PV B skyrius – Veiklos planavimas (rezervatiniai miškai); instrukcija B2 – Veiklos planavimo metodika (rezervatinių miškų ribų nustatymas); PV C skyrius – Medienos gamyba rezervatiniame miške; PV F skyrius – Kontroliuojama medienos gamyba nerezervatiniame miške, 2.1 skirsnio ii punktas – MNS teritorijų nustatymas – ir 3.7 skirsnio C punktas (nerezervatinių miškų ribų nustatymas); F3.2 skirsnis – Konsultacijų procedūra (rašytinis sutikimas); Procedūrų vadovas (PV) [14] – Tausi medienos gamyba rezervatiniame miške (C skyrius), Inventorizacija ir išeigos nustatymas (D skyrius) ir Kontroliuojama medienos gamyba nerezervatiniame miške (F skyrius). | 1 PRINCIPAS | Medienos šaltinis: mediena gauta iš nustatytų šaltinių ir susijęs asmuo, asmenų grupė arba savininkai davė rašytinį sutikimą tam tikroje žemės valdoje suteikti teises į medieną. | 1.2 KRITERIJUS | Žemės savininko, asmens arba asmenų grupės rašytinis sutikimas. | Susijusių teisės aktų ir (arba) taisyklių taikymo gairės | Aktas Nr. 547: Medienos išteklių valdymo akto 4 skirsnio 2 poskyrio d punktas; TP Nr. 1649: 1 dalis – Teisių į medieną suteikimo tvarka, 1 skirsnio – Patikra vietoje – 2 dalies d punktas; II skirsnis – Procedūra, taikoma žemės valdoms, išskyrus valstybinę žemę ir esamus rezervatinius miškus; PV F skyriaus (Kontroliuojama medienos gamyba nerezervatiniame miške) F3.2 skirsnis – Konsultacijų procedūra; PV F skyriaus F5.0 skirsnis – Užbaigimas (sutikimas). | 2 PRINCIPAS | Teisių į medieną suteikimas Miško kirtėjas turėjo MNS, kurią, atlikus nustatytą konkurso procedūrą, išdavė Žemės, miškų ir kasyklų ministras ir patvirtino Parlamentas, arba miško kirtėjas turėjo utilizavimo leidimą, išduotą Miškininkystės komisijos. | 2.1 KRITERIJUS | MNS dėl natūralaus miško ir želdinių; Miško kirtėjai atitinka Teisių į medieną vertinimo komiteto taikomas MNS sudarymo sąlygas. | Susijusių teisės aktų taikymo gairės ir (arba) kitokios rekomendacijos | TP Nr. 1721 II dalis – Konkursų dėl teisės į medieną suteikimo tvarka, Q; TP Nr. 1649: MNS sudarymo sąlygos (Akto Nr. 547 14 skirsnis: Parlamento patvirtinimas (9 skirsnis). | 2 PRINCIPAS | Teisių į medieną suteikimas Miško kirtėjas turėjo MNS, kurią, atlikus nustatytą konkurso procedūrą, išdavė Žemės, miškų ir kasyklų ministras ir patvirtino Parlamentas, arba miško kirtėjas turėjo utilizavimo leidimą, išduotą Miškininkystės komisijos. | 2.2 KRITERIJUS | Utilizavimo leidimas [15] Utilizavimo leidimo išdavimas. | Susijusių teisės aktų ir (arba) taisyklių taikymo gairės | Medienos utilizavimo taisyklės (Akto Nr. 547 18 skirsnio g punktas); TP Nr. 1649 38 skirsnis – Medienos produktų utilizavimas. | 2 PRINCIPAS | Teisių į medieną suteikimas Miško kirtėjas turėjo MNS, kurią, atlikus nustatytą konkurso procedūrą, išdavė Žemės, miškų ir kasyklų ministras ir patvirtino Parlamentas, arba miško kirtėjas turėjo utilizavimo leidimą, išduotą Miškininkystės komisijos. | 2.3 KRITERIJUS | Konfiskuota mediena Išduotas leidimas tinkamai aukcione parduotai konfiskuotai medienai. | Susijusių teisės aktų ir (arba) taisyklių taikymo gairės | Akto Nr. 547 17 skirsnio 3 dalis – Pažeidimai; Paliktų medienos gaminių utilizavimas ir pašalinimas (TP Nr. 1649 37 skirsnis). | 3 PRINCIPAS | Miško kirtimo darbai Miško kirtėjas laikėsi miško darbų procedūrų ir reikalavimų, nustatytų teisės aktuose. | 3.1 KRITERIJUS | Inventorizacijos (įskaitant nerezervatinių miškų teritorijų prieškirtimines patikras) atliktos pagal miško kirtimo vadovą. Miško kirtimo planas. | Susijusių teisės aktų ir (arba) taisyklių taikymo gairės | Miško kirtimo vadovas (Akto Nr. 547 10 skirsnis). Miško kirtimo vadovas – tai taisyklių rinkinys, kuriuo vadovaudamiesi miško kirtėjai turėtų vykdyti miško darbus, kaip paaiškinta Akte Nr. 547 (20 skirsnyje). PV D skyrius (Inventorizacija ir išeiga). | 3 PRINCIPAS | Miško kirtimo darbai Miško kirtėjas laikėsi miško darbų procedūrų ir reikalavimų, nustatytų teisės aktuose (TP Nr. 1649). | 3.2 KRITERIJUS | Miško kirtimo darbai atlikti laikantis miško kirtimo reikalavimų, taikomų nustatytose medienos gamybos teritorijose. | Susijusių teisės aktų ir (arba) taisyklių taikymo gairės | Miško darbų tvarka (t. y. miško kirtimo planas) – TP Nr. 1649 17 skirsnis; PV E skyrius – Rezervatinių miškų kirtimo tvarkaraščių rengimas; PV F skyrius – Kontroliuojama medienos gamyba nerezervatiniame miške(instrukcija F4.3 – Metinis miško kirtimo planas); kiti medienos gamybos šaltiniai (pvz., želdinių, apsemto miško kirtimas), nurodyti sutarties sąlygose; miško kirtimo vadovo 3 skyrius (miško kirtimo reikalavimai ir specifikacija). | 3 PRINCIPAS | Miško kirtimo darbai Miško kirtėjas laikėsi miško darbų procedūrų ir reikalavimų, nustatytų teisės aktuose. | 3.3 KRITERIJUS | Rąstai buvo tiksliai išmatuoti ir įregistruoti. | Susijusių teisės aktų ir (arba) taisyklių taikymo gairės | PV C skyriaus C5.0 skirsnis – Apskaita, ataskaitų teikimo ir audito procedūros. PV F skyriaus F5.0 skirsnis – Apskaita ir ataskaitų teikimo procedūros. | 3 PRINCIPAS | Miško kirtimo darbai Miško kirtėjas laikėsi miško darbų procedūrų ir reikalavimų, nustatytų teisės aktuose. | 3.4 KRITERIJUS | Iškirsto miško kiekis atitinka MNS arba utilizavimo leidime nurodytas medžių rūšis ir tūrį arba kiekį. | Susijusių teisės aktų ir (arba) taisyklių taikymo gairės | TP Nr. 1649 23 skirsnis – Miško matavimas; Miško žymėjimo ir kirtimo vadovo 5 priedėlis – Kontrolinės miško kirtimo formos (MIF ir RIF). | 3 PRINCIPAS | Miško kirtimo darbai Miško kirtėjas laikėsi miško darbų procedūrų ir reikalavimų, nustatytų teisės aktuose. | 3.5 KRITERIJUS | Kelmai ir rąstai pažymėti ir sunumeruoti pagal miško kirtimo vadovą. | Susijusių teisės aktų ir (arba) taisyklių taikymo gairės | TP Nr. 1649 20 skirsnis; Medžių, rąstų ir medienos produktų žymėjimas ir numeravimas; Miško kirtimo vadovo 3 skyrius – Miško kirtimo reikalavimai ir specifikacijos (rąstų žymenys). | 3 PRINCIPAS | Miško kirtimo darbai Miško kirtėjas laikėsi miško darbų procedūrų ir reikalavimų, nustatytų teisės aktuose. | 3.6 KRITERIJUS | Miško kirtėjas vykdė socialinės atsakomybės susitarimus ir laikėsi jų sąlygų. | Susijusių teisės aktų ir (arba) taisyklių taikymo gairės | TP Nr. 1721 14 skirsnis; Miško kirtimo vadovo 3 skyrius dėl elgesio taisyklių (taikomų rezervatiniam miškui), kuriose pripažįstamos kitų naudotojų teisės ir gerbiamos kultūros normos, pvz., dienos, kai draudžiama kirsti, ir pan.; taip pat dėl elgesio taisyklių (taikomų nerezervatiniam miškui), kuriose pripažįstamos kitų naudotojų teisės ir paisoma ūkinės veiklos ir pan.; 4.1 skirsnis – Miško kirtimo darbų stebėjimas (socialinės atsakomybės vertinimas); 4.2 skirsnis – Nuobaudos. | 3 PRINCIPAS | Miško kirtimo darbai Miško kirtėjas laikėsi miško darbų procedūrų ir reikalavimų, nustatytų teisės aktuose. | 3.7 KRITERIJUS | Nukentėjusiems ūkininkams išmokėtos kompensacijos už žalą pasėliams, jeigu tokia padaryta. | Susijusių teisės aktų nuostatų taikymo gairės | Miško kirtimo vadovo 4.2 skirsnis (Nuobaudos). | 4 PRINCIPAS | Vežimas Mediena visuomet buvo vežama laikantis teisės aktuose nustatytų reikalavimų. | 4.1 KRITERIJUS | Mediena buvo vežama su oficialiais dokumentais, kuriuose išsamiai nurodyta medienos kilmė, o šiuose dokumentuose nurodytos medienos savybės atitiko fizines medienos savybes. | Susijusių teisės aktų nuostatų taikymo gairės | Miško kirtimo vadovo 3 skyrius – Miško kirtimo reikalavimai ir miško kirtimo kontrolė – 5 priedėlis. | 4 PRINCIPAS | Vežimas Mediena visuomet buvo vežama laikantis teisės aktuose nustatytų reikalavimų. | 4.2 KRITERIJUS | Mediena buvo vežama teisės aktuose leidžiamais laiko intervalais. | Susijusių teisės aktų nuostatų taikymo gairės | Miško darbų tvarka (patvirtinti miško darbų ir medienos produktų vežimo laiko intervalai) – TP Nr. 1649 18 skirsnis. | 5 PRINCIPAS | Apdirbimas | 5.1 KRITERIJUS | Medienos apdirbimo įmonėse laikomi galiojantys leidimai ir MK išduoti registravimo dokumentai, laikomasi visų teisinių reikalavimų. | Susijusių teisės aktų nuostatų taikymo gairės | Akto Nr. 571 2 skirsnis. | 5 PRINCIPAS | Apdirbimas | 5.2 KRITERIJUS | Gamybinių santykių praktika atitinka teisinius reikalavimus. | Susijusių teisės aktų nuostatų taikymo gairės | Darbuotojų sveikata, sauga ir aplinka – Darbo akto Nr. 651 118–124 skirsniai; TP Nr. 1833–Sveikata ir užimtumas (18–20 skirsniai), Biurų ir gamyklų aktas. | 6 PRINCIPAS | Prekyba Visi prekybininkai ir (arba) eksportuotojai turi galiojančias licencijas arba leidimus prekiauti mediena. | 6.1 KRITERIJUS | Eksportuotojai gavo MK leidimą. | PATIKRINIMAS | Galiojanti eksporto licencija. | Susijusių teisės aktų nuostatų taikymo gairės | Akto Nr. 571 2 skirsnio i punktas dėl medienos produktų, taip pat miško ir gyvūnijos bei augmenijos produktų, kuriuos gali nustatyti komisija, prekybos sutarčių tikrinimo ir registravimo. | 6 PRINCIPAS | Prekyba Visi prekybininkai ir (arba) eksportuotojai turi galiojančias licencijas arba leidimus prekiauti mediena. | 6.2 KRITERIJUS | Vidaus pardavėjai turi MK išduotus registravimo dokumentus. | Susijusių teisės aktų nuostatų taikymo gairės | Akto Nr. 571 2 skirsnio ii punktas dėl miško, medienos ir gyvūnijos bei augmenijos produktų judėjimo sekimo procedūrų nustatymo. MTPD audito ataskaitos apie medienos produktų tiekimą į vidaus rinką. | 7 PRINCIPAS | Mokestiniai įpareigojimai Atliekant pardavimo arba eksporto operaciją nei miško kirtėjas, nei prekybininkas nebuvo nesumokėjęs teisės aktuose nustatytų rinkliavų arba mokesčių. | 7.1 KRITERIJUS | Miško kirtėjas nebuvo nesumokėjęs miško kirtimo arba kitų mokesčių, kuriuos miško kirtėjai moka Ganoje. | Susijusių teisės aktų ir (arba) taisyklių taikymo gairės | Miško darbų tvarka (miško kirtimo mokesčio mokėjimas), TP Nr. 1649 25 skirsnis. MTPD audito ataskaitos dėl finansinių srautų tvarkingumo. | 7 PRINCIPAS | Mokestiniai įpareigojimai Atliekant pardavimo arba eksporto operaciją nei miško kirtėjas, nei prekybininkas nebuvo nesumokėjęs teisės aktuose nustatytų rinkliavų arba mokesčių. | 7.2 KRITERIJUS | Miško kirtėjas nebuvo nesumokėjęs žemės nuomos mokesčio. | Susijusių teisės aktų nuostatų taikymo gairės | Miško kirtimo mokesčiai ir sutartinės teritorijos nuoma – TP Nr. 1649 V dalies 27 skirsnis. | 7 PRINCIPAS | Mokestiniai įpareigojimai Atliekant pardavimo arba eksporto operaciją nei miško kirtėjas, nei prekybininkas nebuvo nesumokėjęs teisės aktuose nustatytų rinkliavų arba mokesčių. | 7.3 KRITERIJUS | Eksportuotojas nebuvo nesumokėjęs eksporto mokesčių. | Susijusių teisės aktų ir (arba) taisyklių taikymo gairės | Eksporto mokesčiai – Medžių ir medienos akto pakeitimo akto Nr. 493 4 skirsnis. | 7 PRINCIPAS | Mokestiniai įpareigojimai Atliekant pardavimo arba eksporto operaciją nei miško kirtėjas, nei prekybininkas nebuvo nesumokėjęs teisės aktuose nustatytų rinkliavų arba mokesčių. | 7.4 KRITERIJUS | Nei miško kirtėjas, nei eksportuotojas nebuvo nesumokėjęs įmonių pajamų mokesčio. | Susijusių teisės aktų ir (arba) taisyklių taikymo gairės | Pajamų mokesčio nustatymas (veiklos pajamos) – Akto Nr. 592 7 skirsnis. | 4. Ganoje galiojantys teisės aktai ir taisyklės "Teisėtos medienos" apibrėžtis yra tam tikra teisės aktų, sudarančių teisinę miško kirtimo, medienos apdirbimo ir išvežimo iš Ganos sistemą, rinkinio dalis. Per konsultacijas su įvairiomis suinteresuotosiomis šalimis sutarta, kad išduodant FLEGT licenciją turės būti patikrinta, ar laikomasi šių teisės aktų. Ganoje galiojantys teisės aktai ir taisyklės, kuriais remiantis nustatyta ši apibrėžtis: 1992 M. KONSTITUCIJOS NUOSTATOS 1. 258 straipsniu įsteigta Žemės komisija ir nustatytos jos funkcijos. 2. 267 straipsnio 1 dalimi piliečiams tinkamuose kirtimuose pagal paprotinę teisę ir naudojimo papročius suteikti tam tikri kirtimų plotai. 3. 266 straipsniu nustatyti teisių į žemę, kuri gali būti perleista ne Ganos piliečiui, ir su žeme susijusių interesų apribojimai. 4. 267 straipsnio 2 dalimi įsteigta Kirtimų administratoriaus tarnyba ir nustatytos jos funkcijos. 5. 267 straipsnio 6 dalimi nustatyta išmokų už kirtimų pajamas skaičiavimo tvarka. 6. 268 straipsniu nustatytas reikalavimas, kad susitarimus dėl teisės arba koncesijos naudoti gamtos išteklius suteikimo turi patvirtinti Parlamentas. 7. 269 straipsniu įsteigtos gamtos išteklių komisijos [Miškininkystės komisija], "atsakingos už susijusių gamtos išteklių naudojimo reglamentavimą ir valdymą ir su gamtos ištekliais susijusios politikos koordinavimą". 8. 295 straipsniu nustatyta kirtimų apibrėžtis. PIRMINIAI TEISĖS AKTAI 9. 1974 m. Miškų apsaugos dekretas (Nacionalinės gelbėjimo tarybos dekretas (NGTD) Nr. 234). Šiame akte apibrėžti miško naudojimo tvarkos pažeidimai ir nustatytos sankcijos ir (arba) nuobaudos už šiuos pažeidimus. 10. 1986 m. Miškų apsaugos aktas (pakeitimas) (Laikinosios nacionalinės gynybos tarybos aktas (LNGTA) Nr. 142). Šiame akte padidintos nuobaudos už miško naudojimo tvarkos pažeidimus. 11. Potvarkis dėl miškų (157 skirsnis). Šiame akte pateiktos rezervatinių miškų kūrimo, miškų apsaugos ir kitų susijusių klausimų gairės. 12. 1974 m. dekretas dėl medžių ir medienos (NGTD Nr. 273). Šiame akte pateiktos dalyvavimo miškų kirtimo ir (arba) medienos pramonėje gairės, nustatyti atitinkami mokesčiai, nustatytos sankcijos už dalyvavimo gairių nesilaikymą ir neapdirbtos medienos eksportą. 13. 1994 m. Medžių ir medienos aktas (pakeitimas) (Aktas Nr. 493). Šiame akte padidinti mokesčiai ir nuobaudos, taip pat nustatytas eksporto mokestis už oru džiovintą pjautinę medieną ir rąstus. 14. 1997 m. Medienos išteklių valdymo aktas (aktas Nr. 547). Šiuo aktu atšauktas 1962 m. Koncesijų aktas (aktas Nr. 124) ir nustatyta, kad teisės į medieną turėtų būti suteikiamos taip, kad būtų užtikrintas tausus medienos išteklių valdymas ir naudojimas. 15. 1999 m. Miškininkystės komisijos aktas (aktas Nr. 571). Šiuo aktu panaikintas aktas Nr. 453 ir iš naujo įsteigta Miškininkystės komisija, kaip pusiau savarankiškas juridinis asmuo, ir nustatytos Komisijai pavaldžios miškininkystės sektoriaus agentūros, atliekančios miškų ir gyvūnijos bei augmenijos išteklių apsaugos, plėtros, valdymo ir reglamentavimo funkcijas. 16. 2000 m. Miško želdinių plėtros fondo aktas (aktas Nr. 583). Šis aktas konsoliduotas įtraukiant Miškų gerinimo fondą, be to, numatyta įsteigti fondą, kuris teiktų finansinę paramą, ir nustatytos tokių fondų valdymo nuostatos, siekiant šalyje plėtoti privačius komercinius miškų želdinius. 17. 2002 m. Miškų apsaugos aktas (pakeitimas) (aktas Nr. 624). Šiuo aktu panaikintas 1986 m. Miškų apsaugos aktas (pakeitimas) (LNGTA Nr. 142), padidintos nuobaudos už miško naudojimo tvarkos pažeidimus ir nustatyta kolektyvinė baudžiamoji atsakomybė už miško naudojimo tvarkos pažeidimus. 18. 2002 m. Miško želdinių plėtros fondo aktas (pakeitimas) (aktas Nr. 623). Šiuo aktu iš dalies pakeistas aktas Nr. 583, siekiant sudaryti viešojo ir privataus sektorių želdinių augintojams galimybę dalyvauti plėtojant miško želdinius. 19. 2002 m. Medienos išteklių valdymo aktas (pakeitimas) (aktas Nr. 617). Šiuo aktu iš dalies pakeistas aktas Nr. 547, siekiant iš jo taikymo srities pašalinti privačius miško želdinius, nustatyti didžiausią leidžiamą teisių į medieną galiojimo trukmę ir didžiausią leidžiamą su šiomis teisėmis susijusį plotą, nustatyti paskatas ir premijas investuotojams į miškininkystės ir gyvūnijos bei augmenijos sektorių. 20. 1970 m. Gamyklų, biurų ir dirbtuvių aktas (aktas Nr. 238). Šame akte nustatyti gamyklų registravimo, darbuotojų gerovės ir saugos užtikrinimo gamyklose ir kitose darbo vietose reikalavimai. 21. 1991 m. Socialinės apsaugos aktas (LNGTA Nr. 247). Šiuo aktu įsteigtas patikos fondas, skirtas užtikrinti darbuotojų socialinę apsaugą. 22. 2000 m. Vidaus pajamų aktas (aktas Nr. 592). Nustatyta asmenų ir kitų subjektų apmokestinimo tvarka ir kiti susiję dalykai. 23. 1998 m. Pridėtinės vertės mokesčio aktas (aktas Nr. 546). Nustatytas tam tikriems sandoriams ir veiklai taikytinas PVM. 24. 1979 m. Ekonominę vertę turinčių augalų apsaugos dekretas (Ginkluotųjų pajėgų revoliucinės tarybos dekretas (GPRTD) Nr. 47). Uždrausta suteikti medienos kirtimo teises kakavos ūkiams. ANTRINIAI TEISĖS AKTAI 25. TP Nr. 1649–Medienos išteklių valdymo taisyklės, 1988 m. Šiose taisyklėse pateiktos medienos išteklių paskirstymo ir valdymo gairės. 26. TP Nr. 1721–Medienos išteklių valdymo taisyklės (pakeitimas), 2003 m. Šiose taisyklėse nustatyti konkursų dėl medienos išteklių paskirstymo rengimo pagrindai. 5. Miškininkystės politika ir siekis įgyvendinti teisinę reformą Gana pripažįsta, kad esamų teisės aktų nuostatos, kuriomis padedamas pagrindas būsimai teisinės apibrėžties sistemai, turi būti iš esmės pertvarkytos, kad būtų galima pašalinti esamas neatitiktis ir tinkamai išspręsti sektoriuje kylančias problemas, trukdančias taikyti gero valdymo principus. Taigi Gana nori parodyti, kad yra pasiryžusi įgyvendinti teisines ir politines reformas vadovaudamasi gero miškų valdymo nuostatomis. Tikimasi, kad šios teisinės reformos galės būti įgyvendintos per penkerius metus. Sritys, kuriose reikėtų įgyvendinti politines ir teisines reformas: - proceso, kuriuo siekiama iš dalies pakeisti akto Nr. 547 nuostatas dėl sutaupytų lėšų ir laikinąsias nuostatas, susijusias su likusių nuomos ir (arba) koncesijos sutarčių pakeitimu miško naudojimo sutartimis ir susijusiais teisės į medieną suteikimo mokesčio mokėjimo klausimais, inicijavimas, - želdinių plėtra ir kirtimas, - medienos apdirbimas ir medienos pramonės reikalavimų nustatymas, - žaliavos (medienos) importas, - vidaus rinkos plėtra: a) (mažosios ir vidutinės įmonės); b) išteklių paskirstymas; c) statybos pramonėje naudojamų medinių komponentų reikalavimų nustatymas; d) viešųjų pirkimų politikos nustatymas; - Institucinės priemonės ir miškų kontrolės procedūros: a) medienos teisėtumo patvirtinimo institucija; b) valdymo taryba; c) nepriklausomas stebėjimas; d) brūkšniniai kodai. - apsemtų medienos išteklių paskirstymas (Voltos ežeras), - miško darbus dirbančių darbuotojų sveikatos ir saugos reikalavimai, - aiškiai nurodyti išteklių valdymo tikslai: visuomenės interesas biologinės įvairovės išsaugojimu, pragyvenimo kaime šaltiniai, tausi pramoninė ir kultūrinė plėtra, prieštaravimų galiojančiuose miškų teisės aktuose, susijusiuose su teisėtos medienos apibrėžtimi, nustatymas ir šalinimas (pvz., utilizavimo leidimų išdavimas žemėms, dėl kurių sudaromos miško naudojimo sutartys), - vietos miško valdymo teisių ir įvairių suinteresuotųjų šalių, pirmiausia ūkininkų, dirbančių įvairių rūšių miškuose, teisių patvirtinimas ir atitinkamos vietos (įskaitant paprotines) ir nacionalinių institucijų kompetencijos srities, susijusios su miškų valdymu, išaiškinimas, siekiant: a) išsaugoti miškus; b) plėsti ir naudoti miškus (medienos išteklių ir kitais tikslais); - investicijų reglamentavimas: a) paskatos, reglamentavimas, mokesčių ir naudos pasidalijimo priemonės, susijusios su miško produktais, išskyrus medieną (įskaitant turizmo ir aplinkosaugos paslaugas); b) paskatos, reglamentavimas, mokesčių ir naudos pasidalijimo priemonės, susijusios su gavybos investicijomis; c) paskatos, reglamentavimas, mokesčių ir naudos pasidalijimo priemonės, susijusios su miško atkūrimu; d) paskatos, reglamentavimas, mokesčių ir naudos pasidalijimo priemonės, susijusios su želdiniais; ir e) paskatos, reglamentavimas, mokesčių ir naudos pasidalijimo priemonės, susijusios su apdirbimu. 6. Įgyvendinimas Kad galėtų nuo dabartinių teisinių reikalavimų pereiti prie naujų, Gana ketina įgyvendinti dviejų pakopų reformą, kuria bus siekiama pataisyti atgyvenusius, nesusietus ir nenuoseklius teisės aktus ir priimti naujus teisės aktus, padėsiančius įgyvendinti plėtojamas politikos kryptis: - srityse, kuriose nebūtina įgyvendinti didelių teisinių reformų, pakeitimai bus daromi priimant antrinius teisės aktus per vienerius metus nuo savanoriškos partnerystės susitarimo sudarymo, - pakeitimus, pvz., susijusius su gero valdymo klausimais, suinteresuotųjų šalių dalyvavimu, naudos pasidalijimu ir t. t., dėl kurių būtina plačiai konsultuotis, kviesti ekspertus ir atsižvelgti į politinius motyvus, ketinama įgyvendinti per 3–5 metus. [1] Akto Nr. 547 4 skirsnis, TP Nr. 1649 1 ir 2 taisyklės. [2] TP Nr. 1649 2–8 taisyklės. [3] Akto Nr. 547 1, 7, 8 ir 9 skirsniai, TP Nr. 1721 9–13 taisyklės. [4] TP Nr. 1649 38 skirsnis. [5] Akto Nr. 547 18 skirsnio d punktas ir TP Nr. 1649 16–20 taisyklės. [6] Akto Nr. 547 15 skirsnio 1 dalies c, d ir e punktai. [7] Akto Nr. 547 17 skirsnio 3 dalis ir TP Nr. 164937 skirsnis. [8] TP Nr. 1649 37 skirsnis. [9] TP Nr. 1649 18 taisyklė. [10] Gamybos biurų ir dirbtuvių aktas (Aktas Nr. 328) ir Darbo aktas (Aktas Nr. 651). [11] Akto Nr. 571 2 skirsnio i ir ii punktai. [12] Akto Nr. 547 8 skirsnio e ir f punktai, TP Nr. 164921 ir 27 skirsniai. [13] TP Nr. 1721 14 skirsnis. [14] PV teisinis statusas: PV parengti įgyvendinant Medienos išteklių valdymo akto Nr. 547 18 skirsnio ir kartu taikomo Medienos išteklių valdymo taisyklių – TP Nr. 1649–14 skirsnio, panaikinto Medienos išteklių valdymo taisyklių (pakeitimas) – TP Nr. 1721–14 skirsniu, kuriame nustatomos MNS sąlygos, reikalavimus. [15] Miškininkystės komisija išduoda medžių utilizavimo žemės plote, kuriame vykdoma plėtra, pvz., tiesiamas kelias, plečiama gyvenvietė arba žemės ūkio valda, leidimą, jame nurodydama tokio leidimo sąlygas. -------------------------------------------------- III PRIEDAS MEDIENOS PRODUKTŲ, EKSPORTUOJAMŲ IŠ ŠALIES PARTNERĖS IR TURINČIŲ FLEGT LICENCIJĄ, IŠLEIDIMO Į LAISVĄ APYVARTĄ BENDRIJOJE SĄLYGOS 1 straipsnis 1. FLEGT licencija (toliau – licencija) pateikiama tos valstybės narės, kurioje turinti licenciją siunta deklaruojama tam, kad ją būtų galima išleisti į laisvą apyvartą, kompetentingai institucijai. 2. Pripažinusi licenciją, pirmoje dalyje minėta kompetentinga institucija, laikydamasi toje valstybėje galiojančių procedūrų, apie tai praneša muitinėms. 3. Licencija laikoma negaliojančia, jeigu jos pateikimo data yra vėlesnė nei licencijoje nurodyta galiojimo pabaigos data. 4. Licencija, pateikta anksčiau, nei atgabenta siunta, kuriai ji išduota, gali būti pripažinta, jeigu ji atitinka visus šio Susitarimo IV priede nustatytus reikalavimus, ir nusprendus, kad pagal 3 straipsnio 1 dalies nuostatas jos nereikia papildomai tikrinti. 5. Jeigu pagal 3 ir 4 straipsnius reikia gauti daugiau informacijos apie licenciją arba siuntą, licencija pripažįstama tik pateikus informaciją apie licencijos galiojimą. 6. Išlaidas, patiriamas tol, kol baigiamas patikrinimas, padengia importuotojas, nebent pagal susijusios (-ų) valstybės (-ių) narės (-ių) nacionalinius teisės aktus būtų nustatyta kitaip. 2 straipsnis 1. Ištrynus arba pakeitus licencijoje nurodytus duomenis, licencija nepripažįstama, nebent tokius ištrynimus ar pakeitimus patvirtintų licenciją išduodanti institucija. 2. Licencijos galiojimo pratęsimas nepripažįstamas, nebent pratęsimą patvirtintų licenciją išduodanti institucija. 3. Dublikatas arba pakaitinė licencija nepripažįstama, nebent ji buvo išduota ir patvirtinta licenciją išduodančios institucijos. 4. Licencija nepripažįstama, jei, esant būtinybei, pagal 3 straipsnį pateikus papildomos informacijos arba pagal 4 straipsnį papildomai patikrinus nustatyta, kad licencija neatitinka siuntos. 3 straipsnis 1. Suabejojusios, ar gali pripažinti licenciją, dublikatą arba pakaitinę licenciją, kompetentingos institucijos gali paprašyti šalies partnerės licenciją išduodančios institucijos pateikti papildomos informacijos. 2. Kartu su prašymu gali būti išsiųsta abejotinos licencijos, dublikato arba pakaitinės licencijos kopija. 4 straipsnis 1. Jeigu prieš kompetentingoms institucijoms priimant sprendimą dėl licencijos pripažinimo siuntą reikia papildomai patikrinti, gali būti tikrinama, ar ši siunta atitinka licencijoje pateiktą informaciją ir licenciją išduodančios institucijos atitinkamoje licencijoje padarytus įrašus. 2. Jeigu siuntos, pateiktos išleisti į laisvą apyvartą, medienos produktų tūris arba svoris ir atitinkamoje licencijoje nurodytas tūris arba svoris skiriasi ne daugiau kaip 10 %, laikoma, kad siunta atitinka licencijoje pateiktą informaciją apie tūrį arba svorį. 5 straipsnis 1. Bendrojo administracinio dokumento, kuris pateikiamas deklaruojant medienos produktus tam, kad juos būtų galima išleisti į laisvą apyvartą, 44 langelyje nurodomas atitinkamos licencijos numeris. Jeigu muitinės deklaracija parengta naudojantis duomenų tvarkymo priemonėmis, nuoroda pateikiama atitinkamame langelyje. 2. Medienos produktai išleidžiami į laisvą apyvartą tik užbaigus 1 straipsnio 2 dalyje aprašytą procedūrą. -------------------------------------------------- IV PRIEDAS FLEGT LICENCIJŲ IŠDAVIMO SĄLYGOS IR SPECIFIKACIJOS FELGT licencijų reikalavimai 1 straipsnis 1. FLEGT licencija gali būti rašytinė arba elektroninė. 2. Tiek rašytinėse, tiek elektroninėse licencijose pateikiama 1 priedėlyje nurodyta informacija pagal 2 priedėlyje nustatytas pildymo instrukcijas. 2 straipsnis 1. FLEGT licencija įsigalioja jos išdavimo dieną. 2. FLEGT licencijos galiojimo laikotarpis gali būti ne ilgesnis kaip trys mėnesiai. Licencijoje nurodoma galiojimo pabaigos data. 3. Pasibaigus galiojimui, licencija nebegalioja. Licenciją išduodanti institucija gali nuspręsti pratęsti galiojimo laikotarpį vienam mėnesiui. Tam licenciją išduodanti institucija pataiso ir patvirtina naują galiojimo pabaigos datą. 4. Jeigu medienos produktai, kuriems išduota licencija, sunaikinami, FLEGT licencija nustoja galioti ir grąžinama licenciją išduodančiai institucijai. Rašytinių FLEGT licencijų reikalavimai 3 straipsnis Rašytinės licencijos turi būti 1 priedėlyje nustatytos formos. 4 straipsnis 1. Popieriaus lapo dydis turi būti A4 standarto. Popierius turi būti su vandens ženklais, vaizduojančiais Miškininkystės komisijos logotipą, kuris reljefiniu būdu atspaudžiamas ant popieriaus šalia antspaudo. 2. Popieriaus, naudojamo formai, spalva turi būti: a) Formos Nr. 1, "Originalas", – balta; b) Formos Nr. 2, "Kopija ES muitinei", – geltona; c) Formos Nr. 3, "Kopija Medienos pramonės plėtros skyriui", – žalia; d) Formos Nr. 4, "Kopija Ganos muitinei (MAPT)", – geltona; e) Formos Nr. 5, "Kopija Europos bendrijos kompetentingai institucijai", – melsva. 5 straipsnis 1. Licencijos pildomos rašomąja mašinėle arba kompiuteriu. Prireikus jos gali būti pildomos ranka. 2. Licenciją išduodančios institucijos antspaudai dedami metaliniu antspaudu, pageidautina, plieniniu. Tačiau vietoje licenciją išduodančios institucijos antspaudo gali būti naudojama reljefinė spauda, derinama su raidėmis arba skaičiais, rašomais perforacijos būdu. Įrašydama skiriamą kiekį, licenciją išduodanti institucija taiko tokį apsaugotą nuo klastojimo būdą, kad nebūtų įmanoma įterpti skaitmenų ar nuorodų. 3. Formoje negali būti jokių trynimų arba taisymų, nebent tų trynimų arba taisymų autentiškumą savo antspaudu ir parašu būtų patvirtinusi licenciją išduodanti institucija. 4. Licencijos spausdinamos ir pildomos anglų kalba. 6 straipsnis 1. Rengiami ir pareiškėjui išduodami penki licencijos egzemplioriai. 2. Pirmasis egzempliorius, ant kurio nurodyta "Originalas", licenciją išduodančiai institucijai jį užpildžius, pasirašius ir padėjus antspaudą, atiduodamas pareiškėjui, kad šis jį galėtų pateikti ES valstybės narės, kurioje siunta, kuriai išduodama licencija, deklaruojama išleisti į laisvą apyvartą, kompetentingai institucijai. 3. Antrasis egzempliorius, ant kurio nurodyta "Kopija muitinei", licenciją išduodančiai institucijai jį užpildžius, pasirašius ir padėjus antspaudą, atiduodamas pareiškėjui, kad šis jį galėtų pateikti valstybės narės, kurioje siunta, kuriai išduodama licencija, deklaruojama išleisti į laisvą apyvartą, muitinei. 4. Trečiasis egzempliorius, ant kurio nurodyta "Kopija Medienos pramonės plėtros skyriui", licenciją išduodančiai institucijai jį užpildžius, pasirašius ir padėjus antspaudą, saugojamas informacijai ir būsimoms išduotų licencijų patikroms. 5. Ketvirtasis egzempliorius, ant kurio nurodyta "Kopija Ganos MAPT", licenciją išduodančiai institucijai jį užpildžius, pasirašius ir padėjus antspaudą, atiduodamas pareiškėjui, kad šis jį galėtų pateikti Ganos, kurioje siunta, kuriai išduodama licencija, deklaruojama išleidžiant pakrauti į laivą, muitinei. 6. Penktasis egzempliorius, ant kurio nurodyta "Kopija ES kompetentingai institucijai", licenciją išduodančiai institucijai jį užpildžius, pasirašius ir padėjus antspaudą, atiduodamas pareiškėjui, kad šis jį galėtų pateikti valstybės narės, kurioje siunta, kuriai išduodama licencija, deklaruojama išleisti į laisvą apyvartą, kompetentingai institucijai (šis egzempliorius reikalingas tada, kai valstybės narės kompetentinga institucija nėra muitinė). FLEGT licencijos pametimas, vagystė, sunaikinimas 7 straipsnis 1. Jeigu pametamas, pavagiamas arba sunaikinamas "Originalas" arba "Kopija muitinei", importuotojas arba jo įgaliotasis atstovas gali kreiptis į licenciją išduodančią instituciją, kad ši, remdamasi jo turimu dokumentu, išduotų pakaitinę kopiją. 2. Jeigu pametamas, pavagiamas arba sunaikinamas ir "Originalas", ir "Kopija muitinei", importuotojas arba jo įgaliotasis atstovas gali kreiptis į licenciją išduodančią instituciją, kad ši išduotų pakaitines abiejų dokumentų kopijas. 3. Licenciją išduodanti institucija pakaitinę (-es) kopiją (-as) išduoda per vieną mėnesį nuo importuotojo prašymo gavimo dienos. 4. Pakaitinėse kopijose pateikiama tokia pati informacija ir įrašai, įskaitant licencijos numerį, kokie buvo pateikti licencijoje, kurią šios kopijos pakeičia. Ant pakaitinės licencijos nurodoma "Pakaitinė licencija". 5. Jeigu pametama, pavagiama, sunaikinama arba baigia galioti pakaitinė licencija, daugiau pakaitinių licencijų neišduodama. 6. Jeigu atsiranda pamesta arba pavogta licencija, ji nenaudojama ir turi būti grąžinta ją išdavusiai institucijai. Abejonių dėl licencijų galiojimo pašalinimas 8 straipsnis 1. Kilus abejonių dėl licencijos arba pakaitinės licencijos galiojimo, kompetentingos institucijos turėtų prašyti, kad licenciją išduodanti institucija pateiktų papildomos informacijos. 2. Kilus būtinybei, licenciją išduodanti institucija gali paprašyti kompetentingų institucijų atsiųsti tos licencijos arba pakaitinės licencijos kopiją. 3. Jeigu licenciją išduodanti institucija mano, kad tai būtina, ji panaikina licenciją ir išduoda pataisytą kopiją, kuri patvirtinama antspaudu "Dublikatas", ir ją perduoda kompetentingai institucijai. 4. Jeigu licencijos galiojimas patvirtinamas, licenciją išduodanti institucija apie tai praneša kompetentingai institucijai, pageidautina, elektroniniu būdu. Grąžinamos kopijos patvirtinamos antspaudu "Patvirtinta [data]". 5. Jeigu atitinkamos licencijos galiojimas nepatvirtinamas, licenciją išduodanti institucija apie tai praneša kompetentingai institucijai, pageidautina, elektroniniu būdu. Kompiuteriu rengiamos FLEGT licencijos techninės specifikacijos 9 straipsnis 1. FLEGT licencija gali būti rengiama ir išduodama naudojant kompiuterines sistemas. 2. ES valstybėse narėse, neprisijungusiose prie kompiuterinės sistemos, rengiama rašytinė licencija. -------------------------------------------------- PRIEDĖLIAI 1. Licencijos forma. 2. Pildymo instrukcijos. -------------------------------------------------- 1 priedėlis FLEGT licencijos forma Ganos emblema ORIGINALAS 1 1 1 Išduodančioji institucija Pavadinimas Adresas 2 Importuotojas 3 FLEGT licencijos numeris 4 Galiojimo pabaiga 5 Eksportuojanti šalis 7 Transporto priemonė 6 ISO kodas 8 Licencijos turėtojas (pavadinimas ir adresas) 9 Komercinis medienos produkto (-ų) aprašas 10 SS-pozicija 11 Įprastiniai ar moksliniai pavadinimai 12 Kirtavietės šalys 13 ISO kodai 14 Tūris (m3) 15 Grynasis svoris (kg) 16 Vienetų skaičius 17 Skiriamieji ženklai 18 Licenciją išduodančios institucijos antspaudas ir parašas Vieta ir data +++++ TIFF +++++ Ganos emblema KOPIJA MUITINEI 2 2 1 Išduodančioji institucija Pavadinimas Adresas 2 Importuotojas 3 FLEGT licencijos numeris 4 Galiojimo pabaiga 5 Eksportuojanti šalis 7 Transporto priemonė 6 ISO kodas 8 Licencijos turėtojas (pavadinimas ir adresas) 9 Komercinis medienos produkto (-ų) aprašas 10 SS-pozicija 11 Įprastiniai ar moksliniai pavadinimai 12 Kirtavietės šalys 13 ISO kodai 14 Tūris (m3) 15 Grynasis svoris (kg) 16 Vienetų skaičius 17 Skiriamieji ženklai 18 Licenciją išduodančios institucijos antspaudas ir parašas Vieta ir data +++++ TIFF +++++ -------------------------------------------------- 2 priedėlis Pildymo instrukcijos Bendrosios nuostatos: - Pildykite didžiosiomis raidėmis. - Nurodyti ISO kodai – tai tarptautiniai standartiniai dviejų raidžių kiekvienos šalies kodai. 1 langelis | Išduodančioji institucija | Nurodykite išduodančiosios institucijos pavadinimą ir adresą. | 2 langelis | Importuotojas | Importuotojo pavadinimas ir adresas. | 3 langelis | FLEGT licencijos numeris | Nurodykite išduodamos licencijos numerį. | 4 langelis | Galiojimo pabaiga | Licencijos galiojimo laikotarpis. | 5 langelis | Eksportuojanti šalis | Čia nurodoma šalis partnerė, iš kurios medienos produktai eksportuoti į ES. | 6 langelis | ISO kodas | Nurodykite 5 langelyje įvardytos šalies partnerės dviejų raidžių kodą. | 7 langelis | Transporto priemonė | Nurodykite eksportuoti naudojamą transporto priemonę. | 8 langelis | Licencijos turėtojas | Nurodykite eksportuotojo pavadinimą ir adresą. | 9 langelis | Komercinis aprašas | Pateikite komercinį medienos produkto (-ų) aprašą. | 10 langelis | SS pozicija ir aprašas | Įrašykite šešių skaitmenų prekės kodą, nustatytą pagal Suderintąją prekių aprašymo ir kodavimo sistemą. | 11 langelis | Įprastiniai arba moksliniai pavadinimai | Nurodykite įprastinius arba mokslinius medžių rūšių, naudotų produktui pagaminti, pavadinimus. Jeigu produktas pagamintas iš kelių rūšių medžių, jas įrašykite atskirose eilutėse. Šio langelio galima nepildyti, jeigu sudėtinis produktas arba detalė pagaminta iš daugelio rūšių medžių ir tų rūšių nebeįmanoma nustatyti (pvz., medienos drožlių plokštė). | 12 langelis | Kirtavietės šalys | Nurodykite šalis, kuriose gauta 10 langelyje įvardyta medžių rūšis. Jeigu produktas pagamintas iš kelių rūšių medžių, išvardykite visus panaudotos medienos šaltinius. Šio langelio galima nepildyti, jeigu sudėtinis produktas arba detalė pagaminta iš daugelio rūšių medžių ir tų rūšių nebeįmanoma nustatyti (pvz., medienos drožlių plokštė). | 13 langelis | ISO kodai | Nurodykite 12 langelyje nurodytų šalių ISO kodus. Šio langelio galima nepildyti, jeigu sudėtinis produktas arba detalė pagaminta iš daugelio rūšių medžių ir tų rūšių nebeįmanoma nustatyti (pvz., medienos drožlių plokštė). | 14 langelis | Tūris (m3) | Nurodykite visą tūrį, išreikštą kubiniais metrais. Galima nepildyti, jeigu užpildomas 15 langelis. | 15 langelis | Grynasis svoris | Nurodykite visą svorį, išreikštą kilogramais. Tai grynoji medienos produktų masė be tiesioginių talpyklų arba pakuočių, išskyrus atramas, tarpiklius, lipdukus ir pan. Galima nepildyti, jeigu užpildomas 15 langelis. | 16 langelis | Vienetų skaičius | Nurodykite vienetų skaičių, jeigu pagamintą produktą taip patogiausia matuoti. Šio langelio galima nepildyti. | 17 langelis | Skiriamieji ženklai | Nurodykite visus skiriamuosius ženklus, jeigu tokių yra, pvz., partijos numerį, važtaraščio numerį. Šio langelio galima nepildyti. | 18 langelis | Licenciją išduodančios institucijos antspaudas ir parašas | Šiame langelyje pasirašo įgaliotasis pareigūnas ir uždeda oficialų licenciją išduodančios institucijos antspaudą. Taip pat nurodoma vieta ir data. | -------------------------------------------------- V PRIEDAS TEISĖTUMO UŽTIKRINIMO SISTEMA (TUS) 1. Įvadas Pagal šį Susitarimą Gana įdiegs teisėtumo užtikrinimo sistemą (TUS), kuri bus grindžiama teisinės apibrėžties laikymusi (žr. Susitarimo II priedą). Teisinėje apibrėžtyje nurodytos sąlygos, pagal kurias produktą, kurio sudėtyje yra Ganos kilmės ir (arba) Ganoje apdirbtos medienos, gali būti leidžiama pardavinėti Ganoje arba eksportuoti iš Ganos. Pagal šį Susitarimą licencijos bus išduodamos visiems produktams, eksportuojamiems į ES. Produktai, kuriems išduodamos licencijos, aprašyti Susitarimo I priede. Medienos judėjimo sekimo sistema (MJSS) leis nustatyti medienos priežiūros grandinę, taip pat stebėti, kaip laikomasi teisinės apibrėžties, ir apie tai teikti ataskaitas. Medienos judėjimo sekimo sistema aprašyta 1–10 priedėliuose. Kad būtų galima įvertinti, kaip laikomasi teisinių reikalavimų, pateikiama lentelė, kurioje teisinė apibrėžtis susiejama su tam tikrų principų ir kriterijų įgyvendinimu, kuris tikrinamas taikant tam tikras patikros procedūras. Pagal TUS turi būti įsteigta patikros institucija. Ši institucija vadinama Medienos teisėtumo patvirtinimo departamentu (MTPD). MTPD atliks patikros funkcijas. Tai apims duomenų, gautų iš visos medienos produktų, skirtų eksportui ir vidaus rinkai, apdirbimo grandinės, tikrinimą. Be to, MTPD vertins, ar medienos siuntos atitinka teisinius reikalavimus. Tikrinimo ir reikalavimų laikymosi stebėjimo tikslas – sudaryti MTPD galimybę patikrinti, ar laikomasi teisiniuose reikalavimuose nustatytų procedūrų. Kad galėtų atlikti patikros funkciją, MTPD naudos duomenis, paimtus iš atsakingo MK reguliavimo skyriaus ar padalinio gautų paraiškų ir patvirtinimo dokumentų. MTPD jam pavestas patikros ir patvirtinimo procedūras daugiausia vykdys svarbiausiuose valdymo taškuose (kirtavietėse, vežimo, apdirbimo ir eksporto vietose). Be to, MTPD tikrins ir tvirtins skyrių procedūras ir darbo rezultatus. MTPD aprašytas dokumente. Toliau pateikiama TUS dalyvių tarpusavio ryšių schema. +++++ TIFF +++++ Naujai įsteigtas Miškų priežiūros skyrius ir toliau reglamentuos bei valdys kontrolės priemones, taikomas tiekimo grandinėje nuo inventorizacijos ir kirtimo iki rąstų vežimo. Miškininkystės komisijos Medienos pramonės plėtros skyrius (MTPS) yra pagal TUS paskirtoji licencijų išdavimo institucija. MTPS FLEGT licencijas ir eksporto leidimus išduos eksportuotojų paraiškas eksporto leidimui gauti sutikrinusi su MTPD duomenų rinkiniais. FLEGT licencijos bus išduodamos ES rinkai, eksporto leidimai – ne ES rinkoms. Tačiau ir licencijos, ir eksporto leidimai bus išduodami pagal TUS, taigi iš esmės abu bus medienos teisėtumo įrodymas. Kuriant ir išbandant TUS bus parengtos išsamios procedūros ir valdymo sistemos. Naujoji TUS bus sukurta remiantis esamomis struktūromis ir sistemomis, taip pat bus siekiama pašalinti nustatytas silpnąsias rašytinės sistemos vietas. Šiame dokumente aprašomi tikslai ir principai, kuriais vadovaujantis bus kuriamos naujos struktūros ir sistemos [1]. Nepriklausomas stebėjimas ir ataskaitų teikimas pagal TUS Bus sudaryta visos TUS išorinio stebėjimo galimybė; šį stebėjimą atliks nepriklausomas stebėtojas (NS). NS dalyvavimo tikslas – nustatyti silpnąsias vietas ir rekomenduoti sisteminius TUS pakeitimus (NS reikalavimai pridedami kaip Susitarimo VI priedas). 2. Medienos judėjimo sekimo sistema Pagal šį Susitarimą bus užtikrinama medienos produktų judėjimo atsekimo nuo eksporto iki miško galimybė. Jeigu produktai gaminami iš medienos, nukirstos užsienio šalyje, naudojant sistemą bus galima atsekti jų judėjimą nuo įvežimo apdirbti vietos, nuo kurios šiai medienai bus taikomi tie patys protokolai, kaip ir Ganoje nukirstai medienai. Norint stebėti medienos judėjimą, būtina įvairiose tiekimo grandinės vietose nustatyti svarbiausius valdymo taškus, taip pat stebėti etapus ir procesus, turinčius įtakos tiekimo grandine judančio turto statusui. Pirmasis valdymo taškas bus prieškirtiminės inventorizacijos duomenų rinkimas. Iš esmės tai apims augančių medžių žemėlapių sudarymą taikant GPS technologiją, tam tikrų metrinių duomenų, pvz., apie medžių rūšis, rinkimą ir kirsti pasirinktų augančių medžių lazerinį matavimą siekiant nustatyti tikslų augančių medžių tūrį. Atliekant miško inventorizaciją surinktą informaciją turėtų būti galima skelbti internete ir naudoti išduodant metinius kirtimo leidimus, suteikiančius galimybę kirsti mišką. Ši informacija – pirmasis priežiūros grandinėje esantis valdymo taškas, nuo kurio bus stebimas medienos judėjimas. Kitas valdymo taškas (t. y. veiksmas, turintis įtakos turto statusui) bus medžio kirtimas. Šiame taške taip pat turėtų būti registruojami duomenys. Toliau šis procesas apimtų tam tikrus miško darbus ir apdirbimo operacijas, stebint medienos statuso keitimąsi jai transformuojantis ir judant tiekimo grandine ir tikrinant duomenis, gautus kiekviename valdymo taške. Taikant MJSS, visuose tiekimo grandinės valdymo taškuose bus renkama informacija, apdorojami surinkti duomenys ir automatiškai sutikrinami su duomenimis, gautais pirmesniuose valdymo taškuose, nustatomos galimos duomenų klaidos arba netikslumai. Svarbiausi valdymo taškai Medienos judėjimui sekti ir kontroliuoti nustatomi ir aprašomi šie tiekimo grandinėje esantys svarbiausi valdymo taškai: i) Medienos šaltinis ii) Teisių į medieną suteikimas iii) Inventorizacija iv) Medžių kirtimas ir rąstų gamyba v) Pokirtiminis auditas vi) Rąstų vežimas ir tikrinimas vii) Konfiskuota mediena viii) Medienos importas ix) Rąstų atvežimas į apdirbimo įmonę x) Rąstų apdirbimas xi) Apdirbta mediena xii) Apdirbtos medienos eksportas 1. Medienos šaltinis ir teisių suteikimas Ganos kilmės medienos produktai bus gaminami iš medienos, gautos teisėtai paskirtose teritorijose, ir paskirstomi pagal teisės aktus. Tokių produktų kilmės vieta bus paskirtosios teritorijos, esančios rezervatiniuose miškuose, želdiniuose, nerezervatinių miškų teritorijose arba apsemtuose miškuose. Teisės į medieną atitinkamai bus suteikiamos pagal miško naudojimo sutartis (MNS), utilizavimo leidimus ir želdinių kirtimo leidimus, išduodamus pagal teisinių reikalavimų nuostatas, pirmiausia pagal 1 ir 2 principus. Todėl pirmosios kontrolės priemonės bus nukreiptos į šių paskirtųjų teritorijų inventorizaciją. Naudojimo teisių (MNS) skyrimas reglamentuojamas procedūromis ir rengiami vieši konkursai. Konkurso laimėtojų sąrašas skelbiamas viešai. MNS skyrimo procedūros pateiktos MK interneto svetainėje. Be to, siekiant didesnio skaidrumo, bus teikiamos atlikus patikras parengtos viešos suvestinės ataskaitos apie visus naudojimo teisių (utilizavimo leidimų, apsemto miško naudojimo teisių) turėtojus. Medienos judėjimo kontrolės priemones valdo Medienos pramonės plėtros skyrius (MTPS) ir Miškų priežiūros skyrius (MPS), be to, išeigos patvirtinimo srityje Miškininkystės komisijos Išteklių valdymo paramos centras (IVPC) vykdo tam tikro lygio kokybės kontrolę ir atlieka pokirtiminį auditą. Kad būtų galima užtikrinti judėjimo atsekimo galimybę, kiekviename valdymo taške gautus duomenis MTPD sutikrins su ankstesniu duomenų rinkiniu. Svarbiausi valdymo taškai nustatomi pagal teisinės apibrėžties nuostatas, pateiktas šio Susitarimo II priede. Taigi jie susieti su principais ir kriterijais (nurodomais skliaustuose). Naudojant elektroninę sistemą, rašytinė sistema bus naudojama kaip atsarginė, kai nebus galima naudotis elektronine sistema. 2. Inventorizacija (žr. 3 principo 3.1 kriterijų) Inventorizaciją vykdo visų pirma Miškų priežiūros skyrius. Išeigą tvirtina Išteklių valdymo paramos centras. Pirminis inventorizacijos rezultatas yra medienos išteklių žemėlapis. Naudojantis medienos išteklių žemėlapiu parengiamas išeigos sąrašas (žemėlapis). Patvirtinta išeiga yra galutinis dokumentas, naudojamas kertant mišką. Visi per šį procesą parengti dokumentai perduodami Medienos teisėtumo patvirtinimo departamentui (MTPD), kad šis galėtų atlikti patikrą. Renkant duomenis vietoje, bus naudojami delniniai duomenų tvarkymo įrenginiai. Dienos pabaigoje duomenys bus siunčiami į MPS rajoninės tarnybos kompiuterius. Tada iš rajoninės tarnybos duomenys bus siunčiami į centrinę duomenų bazę. MTPD centrinėje duomenų bazėje bus saugomi įrašai apie patvirtintą išeigą; šie duomenys bus sutikrinami su medžių informacija (nukirstų medžių duomenimis) ir rąstų informacija (supjaustytų medžių duomenimis). Išsami inventorizacijos procedūros schema pateikta 1 priedėlyje. Leidimas kirsti bus suteikiamas išduodant kirtimo leidimus, rengiamus Miškininkystės komisijos (MPS) administracinės direktyvos pavidalu; šios direktyvos bus pridedamos prie išeigos patvirtinimo. Išeigos patvirtinime pateikiamas visų kirstinų medžių sąrašas ir vieta. Taigi leidimas kirsti bus sudarytas iš išeigos patvirtinimo ir pridedamos MPS administracinės direktyvos. 3. Medžių kirtimas ir rąstų gamyba (žr. 3 principo 3.3 kriterijų) Miškų priežiūros skyrius (MPS) daugelį kontrolės priemonių įgyvendina kirtavietėse ir rąstų gamybos vietose. MPS, remdamasis inventorizacijos duomenimis ir patvirtinta išeigos duomenų baze, gamintojui paskiria žymenis, dedamus ant kelmų ir rąstų. Šiuos žymenis gamintojas deda ant nukirstų medžių kelmų, taip pat ant pagamintų rąstų. MPS duomenis apie nukirstus medžius surašo į medžio informacijos formą (MIF). Šiam darbui palengvinti bus naudojami delniniai įrenginiai. Leidimas iš kirtavietės išvežti rąstus duodamas tada, kai MPS kiekvienam sunkvežimio kroviniui išduoda rąstų matavimo ir vežimo pažymą (RMVP). RMVP išduodama palyginus ir patvirtinus gamintojo įregistruotą rastų informaciją (RIF). Medžių duomenų, rąstų duomenų ir vežimo informacija sutikrinimo tikslais perduodama MTPD. Išsamus proceso aprašymas pateiktas 2 priedėlio diagramoje. MPS išduoda želdinių rąstų matavimo ir vežimo pažymas (SRMVP). Kai kertamas apsemtas miškas, be dažų žymens, rąstai turi būti pažymėti išsiskiriančios spalvos brūkšniniais kodais, nurodant rangovo suteiktą rąsto eilės numerį. Rąstų informacijos formas pildo į vietą atvykę MPS darbuotojai, nurodydami kilmės vietą arba kvartalo numerį, kirtavietę, zoną arba nuosavybės žymenį. 4. Pokirtiminis auditas (žr. 3 principo 3.2 kriterijų) Pokirtiminį auditą atlieka IVPC, kuris, remdamasis miško kirtimo planu, siekia užtikrinti, kad būtų baigta kirsti tam tikra biržė. Oficiali biržės kirtimo darbų pradžios ir pabaigos data tikrinimo tikslais saugoma centrinėje duomenų bazėje. Pokirtiminio audito tikslas – užtikrinti, kad operatorius laikytųsi miško kirtimo plano ir paliktų atitinkamą biržę geros funkcinės būklės. Be to, toks auditas suteikia galimybę patikrinti inventorizacijos kokybę. Pirmiausia atliekamos šios patikros: - ar inventorizacija buvo išsami ir ar tiksliai išmatuoti medžių skersmenys, - ar gamintojas nukirto tik tuos medžius, kurie buvo įtraukti į išeigos sąrašą, - ar deklaruotų rąstų numeriai, medžių rūšys ir rąstų dydis atitiko nukirstų medžių numerius, rūšis ir dydį, - ar kertant nepadaryta neleistinos žalos. Pokirtiminio audito ataskaita pateikiama MPS rajoninei tarnybai, regioninei tarnybai, MPS administracijai ir MK administracijai. Tikrinimo tikslais parengiama kopija, skirta MTPD. MTPD atliks atrankines pokirtimines patikras. III priedėlyje pateikta pokirtiminių patikrų procedūros schema. 5. Rąstų vežimas ir tikrinimas (žr. 4 principo 4.1 kriterijų) Medienos pramonės plėtros skyrius (MPPS) atliks iš anksto neskelbiamas sunkvežimių krovinių patikras kelyje. Iš anksto neskelbiamos patikros bus atliekamos kaip priemonė, papildanti patikros punktų priemones. Rąstų vežimo ir tikrinimo etape bus tikrinamos sunkvežimių kroviniams išduotos RMVP. Be to, atliekant specialias patikras bus užtikrinama, kad rąstai būtų pažymėti, kad formos nebūtų naudojamos pakartotinai, kad rąsto kilmė derėtų su sunkvežimio maršrutu, sunkvežimio identifikacijos numeriu ir siuntos (sunkvežimio) paskirties vieta. MPPS einamųjų patikrų ataskaitos bus įrašomos į delninius įrenginius ir tikrinimo tikslais perduodamos į MTPD duomenų bazę. IV priede pateikta rąstų vežimo ir tikrinimo procedūros schema. 6. Konfiskuota mediena (žr. 2 principo 2.3 kriterijų) MK konfiskuota mediena bus parduodama tik teismo nurodymu surengus viešą aukcioną. Pasibaigus aukcionui, laimėtojas iš MPS gaus įsigijimo pažymą. Pažyma bus įregistruota centrinėje duomenų bazėje. Visi aukcione parduodami miško produktai bus pažymėti. Visi aukciono rezultatai su mokėtinomis sumomis bus aprašyti MK pardavimo ataskaitoje ir įkelti į centrinę duomenų bazę. Procedūros schema pateikta V priedėlyje. 7. Importuojama mediena (žr. 4 principo 4.1 kriterijų) Apdirbti importuojamus rąstus ir kitą medieną MAPT, naudodama GCNet, turi deklaruoti MPPS. Taigi apie bet kokią įvežamą siuntą turi būti pranešta MPPS, o taip pat MTPD. Iš užsienio gauti rąstai turi būti tikrinami pagal eksporto dokumentus. MPPS uoste išmatuoja rąstus ir kiekvieną pažymi rąsto žymeniu. Kiti produktai, pvz., apdirbti skirta mediena, pažymima panašiomis žymomis. Be to, rąstams, skirtiems vietos apdirbimo įmonėms, MPPS išduoda importo RMVP (IRMVP). Tada rąstai pakraunami į sunkvežimius ir kartu su IRMVP vežami į vietos apdirbimo įmones. Deklaruojami panašūs duomenys, kokie deklaruojami ir perduodami MPS dėl miške išpjautų rąstų. Kiekvienas importuojamas rąstas arba medienos produktas registruojamas nurodant žymens numerį, medžių rūšį, rąsto ilgį ir abiejų galų skersmenis. Kiekvienas sunkvežimio krovinys registruojamas pateikiant šią informaciją: RMVP, importuotojo tapatybės duomenis, kilmės šalį, paskirties vietą, apdirbimo įmonės tapatybės duomenis, sunkvežimio identifikacijos numerį, vairuotoją ir sunkvežimio savininką. Tada medienai taikoma panaši tiekimo grandinės valdymo procedūra, kokia taikoma Ganoje iškirstai medienai. Procedūros schema pateikta VI priedėlyje. 8. Rąstų atvežimas į apdirbimo įmones (žr. 5 principą) Gamintojas privalės kasdien deklaruoti į apdirbimo įmones atvežtus rąstus. Šiose deklaracijose bus nurodoma visų atvežamų siuntų vieta, data ir laikas, RMVP formos numeris ir sunkvežimio identifikacijos numeris. Didelės įmonės, kuriose įrengtos didelės rąstų saugojimo aikštelės, privalės nurodyti kiekvieno iškrauto rąsto vietą. Šis įrašas bus keičiamas kaskart, kai rąstas bus perkeliamas į kitą vietą. MPPS atliekamomis patikromis bus užtikrinta, kad ant visų rąstų būtų žymenys ir žymens informacija atitiktų deklaruotuose įrašuose nurodytą informaciją. Taip pat turi būti saugomi ir deklaruojami apdirbtų rąstų įrašai. Duomenys, įregistruoti į apdirbimo įmones atvežus rąstus, bus teikiami MTPD. Šie duomenys apie atvežtus rąstus bus sutikrinami su RIF ir RMVP. VII priedėlyje pateikta rąstų atvežimo į apdirbimo įmones procedūros schema. 9. Rąstų apdirbimas. Pamainos įrašai (žr. 5 principą) Baigiantis darbo pamainai lentpjūvė arba apdirbimo įmonė parengs deklaraciją, kurioje bus pateiktas per pamainą apdirbtų rąstų ir jų dalių sąrašas. Bus teikiami šie duomenys: data, apdirbimo įmonės identifikacijos duomenys, rąstų žymenų numeriai, apdirbtos medienos kiekis ir susijusios apdirbimo sutarties identifikacijos duomenys. Sistema turi būti pajėgi susieti medienos gabalus, gautus iš kiekvieno rąsto arba jo dalies, kad būtų galima nustatyti, iš kokių rąstų pagamintas konkretus medienos ryšulys. Perskaičiavimo koeficientai turi būti parinkti atsižvelgiant į rąstų, kurie buvo naudojami kaip žaliava, skersmenį, medžių rūšį, kokybę ir pan.; šis labai svarbus MSS aspektas, suteiksiantis galimybę veiksmingai sutikrinti duomenis, bus tobulinamas bandymo etape. MPPS inspektoriai prižiūrės duomenų rinkimo procesą ir užtikrins, kad įrašai būtų daromi teisingai ir tiksliai. Atrankinės patikros ir patikros dienos ir (arba) pamainos bus registruojamos, kad rezultatus būtų galima palyginti su dienomis, kai inspektoriai nedirbo. Gamintojo pateikti pamainos produkcijos įrašai tikrinimo tikslais bus perduodami į centrinę duomenų bazę. Šiuose įrašuose bus nurodytas per mėnesį apdirbtų rąstų ir medienos produktų kiekis. VIII priedėlyje parodytos rąstų apdirbimo veiklos procedūros. 10. Apdirbta mediena (žr. 5 principą) Apdirbtos medienos ryšuliai bus žymimi apdirbtos medienos žymeniu. MPPS inspektoriai juos patikrins prieš pakraunant siuntą į konteinerius ir (arba) sunkvežimius. Kiekvienam sunkvežimiui išduodamas važtaraštis su numeriu. Nurodomi šie kiekvieno apdirbtos medienos ryšulio duomenys: žymens numeris, tipas, medžių rūšis, ryšulį sudarančių daiktų kiekis, sutarties numeris, paskirties vieta, važtaraščio numeris ir rąstų, iš kurių sudarytas ryšulys, sąrašas. MPPS atliekamos patikros užtikrins, kad pateikti duomenys atitiktų fizines sunkvežimyje vežamos siuntos savybes. Įrašai bus pateikiami MTPD, kad šis galėtų sutikrinti apdirbtos medienos patikrų ir deklaracijų duomenis. Pagal tai bus nustatoma, ar gamintojai teisingai deklaruoja savo produkciją. Miškininkystės komisijos ir Medienos pramonės plėtros skyriaus administracijai bus teikiamos mėnesinės ataskaitos. IX priedėlyje pateikta medienos apdirbimo veiklos procedūrų schema. 11. Apdirbtos medienos ryšulių eksportas (žr. 5 principą) Kad galėtų eksportuoti apdirbtos medienos ryšulius, eksportuotojai turės pateikti prašymą (naudodami internetinę formą) eksportuoti apdirbtą medieną, nurodydami sutarties numerį, pirkėjo tapatybės duomenis, paskirties vietos duomenis, siuntimo datą ir laivo pavadinimą. Įrašus bus galima teikti tik naudojant elektroninę sistemą: atsarginė galimybė teikti įrašus rankiniu nebus numatyta. Įrašuose bus pateikiamas apdirbtų medienos partijos žymenų numerių sąrašas, kuriame bus nurodyta produkto rūšis, kiekis, medžių rūšis, kokybė, taip pat informacija apie pardavimo sutartį, pirkėją ir pan. Į centrinę duomenų bazę bus perduotas partijos žymenų numerių sąrašas ir joje bus parengta ataskaita, kurioje bus nurodyta šiuose ryšuliuose esančios medienos istorija, nurodant kada ir kur mediena buvo apdirbta, rąstų identifikacijos numerius, medžių, kurie buvo naudojami kaip žaliava, identifikacijos žymenis ir vietas, kada ir kur medžiai, kurie buvo naudojami kaip žaliava, buvo nukirsti (internete turėtų būti pateikiamas skaitmeninis medžių, naudotų kaip žaliava, žemėlapis) ir MK ir (arba) MTPD atrankinių patikrų rezultatus (tūrio ir medžių rūšies neatitiktis). Atrankinės patikros – tai MTPD pokirtiminio audito atrankinės patikros. Jei nenustatoma neatitikčių, viršijančių nustatytą leidžiamą ribą, Medienos pramonės plėtros departamentui suteikiamas leidimas išduoti FLEGT licencijas. Produkto eksporto sertifikatų duomenys saugomi duomenų bazėje (nurodomas leidimą išdavusios institucijos pavadinimas, sertifikato numeris, tūris, medžių rūšis, produkto rūšis, išdavimo data, eksportuotojas, pirkėjas ir pan.). Patvirtinus sutartį, MPPS į sistemą įrašys susijusius duomenis: sutarties numerį, pirkėjo (užsienio) tapatybės duomenis, apdirbimo įmonės tapatybės duomenis, leidžiamą tiekti medienos kiekį ir (arba) matmenis (pagal medžių rūšis ir gaminio identifikacijos numerį). Medienos ryšulių eksporto operacijų duomenys nurodyti X priedėlyje. Kitame puslapyje esančioje 1 lentelėje pateiktas glaustas medienos judėjimo sekimo inventorizacijos, miško kirtimo, rąstų pjovimo, perdirbimo į pirminius ir antrinius produktus ir eksporto etapais aprašymas. 1 lentelė. Duomenų sutikrinimas apdirbimo grandinėje Veikla | Rezultatas | Duomenų šaltinis | Sutikrinimo pagrindas | Pagrindiniai duomenys | Inventorizacija | Inventoriaus sąrašas ir (arba) žemėlapis | MK ir (arba) privatus | | Inventoriaus numeris, medžių rūšis, vietovės žymuo, nuosavybės žymuo | ↓ | Išeigos nustatymas | Išeigos sąrašas ir (arba) žemėlapis | MK | | Inventoriaus numeris, medžių rūšis, vietovės žymuo, nuosavybės žymuo | ↓ | Išeigos patvirtinimas | Išeigos sąrašas ir (arba) žemėlapis | IVPC | Inventoriaus sąrašas, išeigos sąrašas | Inventoriaus numeris, medžių rūšis, vietovės žymuo, nuosavybės žymuo | ↓ | Pokirtiminė patikra | Nukirstų medžių sąrašas (MIF) | IVPC ir (arba) MTPD | Išeigos sąrašas, MIF | Inventoriaus numeris, medžio žymens numeris | Rąstų gamyba ir vežimas | Rąstų duomenys (RIF) (deklaracija), RMVP | MPS ir (arba) rąstų gamintojas | MIF, RIF, RMVP | Rąsto žymens numeris, RMVP | ↓ | Rąstų patikra kelyje | Rąstų duomenys (patikra) | MPPS (DK) | RMVP ir sunkvežimių kroviniai | Rąsto žymens numeris, RMVP numeris, sunkvežimio identifikacijos numeris | ↓ | Rąstų saugojimo aikštelė | Rąstų atvežimas | Pirminis apdirbėjas MPPS | Rąstų deklaracija, RMVP, sunkvežimio identifikacijos numeris | Rąsto žymens numeris, RMVP, sunkvežimio identifikacijos numeris | ↓ | Rąstų apdirbimas | Rąstų apdirbimas | Pirminis apdirbėjas | Apdirbti rąstai, gautas tūris pagal medžių rūšis | Rąsto žymens numeris Sutarties numeris | ↓ | Pirminės AM vežimas | AM duomenys (deklaracija) | Pirminis apdirbėjas | Apdirbti rąstai | Rąsto žymens numeris, pirminės AM žymens numeris, sutarties numeris | ↓ | Pirminės AM tikrinimas | AM duomenys (patikra) | MPPS (DK) | Pirminės AM deklaracija | Pirminės AM žymens numeris | ↓ | Pirminės AM eksportas | AM atvežimas (į uostą) | Eksportuotojas | Deklaruoto važtaraščio numeris | Pirminės AM žymens numeris Eksporto dokumento numeris | Arba … atvežimas į antrinio apdirbimo įmonę | Apdirbta mediena Atvežimas | Antrinis apdirbėjas | Pirminės AM deklaracija | Pirminės AM žymens numeris Sutarties numeris | ↓ | Antrinės AM vežimas | AM duomenys (deklaracija) | Antrinis apdirbėjas | Pirminė AM | Antrinės AM žymens numeris | ↓ | Antrinės AM tikrinimas | AM duomenys (patikra) | MPPS (DK) | Antrinės AM deklaracija | Antrinės AM žymens numeris | ↓ | Antrinės AM eksportas | AM atvežimas (į uostą) | Eksportuotojas MPPS ir (arba) MTPD | Išsami istorija | Antrinės AM žymens numeris Eksporto dokumento numeris | 3. Patikros procedūra Šiame skyriuje pateikiamos teisinės principų ir kriterijų taikymo nuostatos. Aprašomos procedūros, kurias vykdys susijusios agentūros. Šiuo tikslu 2 lentelėje nurodomos kontrolės procedūros, kurias vykdo atsakingi MK skyriai. Kontrolės procedūrų rezultatai bus tikrinami pagal protokolus, kurie bus parengti TUS bandymo etape. Bandymo etape bus parengti išsamūs neatitikties, nustatytos atliekant patikras, šalinimo mechanizmai, pagrįsti esamomis teisėsaugos procedūromis ir taisyklėmis. MTPD procedūrų žinyne bus aprašyta tikrinimo metodika, pagal kurią bus nurodytas periodiškumas, atrankos metodai, vietoje atliekamos procedūros ir objektyvių duomenų rinkimas. Lentelė parengta remiantis šio Susitarimo II priede pateikta teisėtos medienos apibrėžtimi. 2 lentelė. Principų ir kriterijų laikymosi kontrolės procedūros 1 PRINCIPAS | Medienos šaltinis: mediena gauta iš nustatytų šaltinių ir susijęs asmuo, asmenų grupė arba savininkai davė rašytinį sutikimą tam tikroje žemės valdoje suteikti teises į medieną. | 1.1 KRITERIJUS | Sudarant MNS dėl rezervatinių miškų, į rengiamą miško valdymo planą įtraukiamas strateginis planas; Nustatomos MNS teritorijų ribos; MPS atlieka prieškirtiminę inventorizaciją (rezervatinio miško, nerezervatinio miško, želdinių); Susijęs asmuo, asmenų grupė arba savininkai duoda rašytinį sutikimą. | ATSAKOMYBĖ | MPS atsako už strateginį ir veiklos planavimą, susijusį su MNS dėl rezervatinių miškų; IVPC atsako už inventorizacijos kokybės kontrolę ir išeigos patvirtinimą;MPPS privalo patikrinti importuojamų medienos produktų importo dokumentus ir parengti ataskaitas. | PROCEDŪRA | Rezervatiniai miškai Strateginio valdymo planai planavimo grupės sudarymas;einamosios padėties vertinimas remiantis turima informacija;preliminarus teritorijų nustatymas;tyrimai vietoje;preliminarus kiekvienos teritorijos valdymo planavimas;pirmojo valdymo plano projekto parengimas;oficialus išteklių savininkų plano projekto svarstymas;plano projekto peržiūra;plano projekto pavirtinimas vietos lygmeniu;plano projekto perdavimas svarstyti ir patvirtinti nacionaliniu lygmeniu;galutinio plano paskelbimas ir kopijų padalijimas;suvestinės plano informacijos parengimas.MNS teritorijų ribų nustatymas MPS įrengia ribinius stulpelius;MPS išvalo ribas.Rašytinis sutikimas Pranešimų pateikimas rajono teisėkūros susirinkimui, tradicinei tarybai ir administracinio vieneto valdymo institucijai, kurios kompetencijos zonai 21 dienai priskiriama nustatyta žemė. Susijęs asmuo, asmenų grupė arba savininkas Miškininkystės komisijai raštu praneša apie savo interesus ir leidimus tam tikroje žemės valdoje suteikti teises į medieną. | Inventorizacija MK atlieka inventorizaciją už MVĮ; DĮ atlieka inventorizaciją savo MNS teritorijose;MK (IVPC) atsako už inventorizacijos kokybės patikras ir patvirtinimą;Parengiamas skaitmeninis išeigos sąrašas ir išeigos žemėlapis; už tai kartu atsako MK ir įmonė;MK (IVPC) atlieka kruopščią siūlomos išeigos patikrą ir tvirtina siūlomą išeigą;IVPC patvirtinto išeigos sąrašo kopijas pateikia MPS, MPPS ir MTPD; jei išeigos sąrašą rengia įmonė, išeigos sąrašo kopija perduodama per MPS kartu su lydraščiu, kuriame nurodomos pagrindinės MK nustatytos miško kirtimo taisyklės;IVPC patvirtina išeigos sąrašą ir jo duomenis (kaip pagrindinį MSS elementą) įveda į centrinę duomenų bazę;MPS patvirtina išeigos sąrašą ir išeigos duomenis įveda į duomenų bazę. | Nerezervatiniai miškai Veiklos planas ir inventorizacija Patvirtinamas ir prireikus iš dalies pakeičiamas MNS veiklos plano projektas (MK MPS);Rangovas (įmonė) preliminariai parenka medžius;Nustatant visų nerezervatiniuose miškuose kirstinų medžių GPS duomenis, atliekama prieškirtiminė patikra (MK MPS);Registruojami parametrai (MK MPS);Nustatoma ir patvirtinama išeiga (MK MPS);Parengiamas metinis miško kirtimo planas;MPS įmonei ir MTPD pateikia patvirtintą išeigos sąrašo kopiją;Patvirtintos išeigos duomenis MPS įveda į centrinę duomenų bazę.Ribų nustatymas MPs atlieka nepaskirstytos žemės patikras vietoje;jeigu įmanoma, ribos nustatomos pagal neginčijamas žemės nuosavybės ribas ir aiškius fizinius objektus (upes, kelius ir pan.);MPS nustato teritorijas, kurios neturėtų būti įtraukiamos, ir pataiso ribas;MPS pažymi ribas žemėlapyje ir pateikia aiškinamąjį ribų aprašymą.Rašytinis sutikimas Tariamasi su bendruomenėmis, rajono pagrindiniu vykdomuoju direktoriumi (RPVD) arba jo įgaliotu atstovu;Gavus žemių savininkų sutikimą, atliekamos potencialių kirtaviečių patikros vietoje. | Želdiniai Visų kirstinų medžių inventorizacija (MK MPS);Augančių medžių tūrio apskaičiavimas (MK MPS);Išankstinis mokėjimas pagal sutartį (įmonė);Įvažiavimo leidimo išdavimas (MK MPS);MPS įmonei ir MTPD pateikia įvažiavimo leidimo kopiją;MPS įveda įvažiavimo leidimo duomenis į savo centrinę duomenų bazę, nurodydama apskaičiuotą augančių medžių tūrį.Ribų nustatymas MK žemėlapyje pažymi visų rezervatiniuose miškuose esančių želdinių biržių ribas. MPS rajono želdinių skyrius pažymi ribas (pvz., išvalydamas, aliejiniais dažais). Apsemtas miškas Nustatomas preliminarus apsemto kvartalo numeris (MK MPS arba įmonė). Importuojama mediena Įmonė užtikrina, kad importuojama mediena, naudojant MAPT GCNet platformą, būtų deklaruojama MPPS;Apie visas įvežamas siuntas turi būti pranešama MPPS;MK MPPS užtikrina, kad visa importuojama mediena būtų teisėtai gauta jos kilmės šalyje ir turėtų reikiamus dokumentus. Tai bus užtikrinama atliekant importo dokumentų patikras. | REZULTATAI | Rezervatiniai miškai Miškų valdymo dokumentai;Miškų žemėlapiai;Miško tyrimų ataskaitos, inventorizacijos ir išeigos duomenys;Miškų rūšių žemėlapiai (svarbios buveinių teritorijos, genetiniu požiūriu svarbios vietovės, pasaulinės svarbos biologinės įvairovės teritorijos, stambiagrūdės medienos apsaugos teritorijos);Rezervato valdymo planas.Nerezervatiniai miškai Veiklos planas;MNS žemėlapis;Nerezervatinių miškų inventorizacijos ataskaita;Kirtimo patikros forma CO2;Kirtimo leidimo forma CO3 (patvirtinimo forma).Želdiniai Želdinių žemėlapis;Inventorizacijos ataskaita;Sumokėjimo patvirtinimo dokumentas;Įvažiavimo leidimas.Apsemtas miškas Kvartalų nustatymo ataskaita.Importuojama mediena Importuojamos medienos muitinės deklaracija (GCNet ataskaita), importuotojo tapatybės duomenys, kilmės šalis ir t. t. | 1 PRINCIPAS | Medienos šaltinis: mediena gauta iš nust